**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PASLAUGŲ TEIKIMO SUTARTIES BENDROJI DALIS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BENDROJI DALIS**

1. **SUTARTIES SĄVOKOS**

**Asmenys**

* 1. **Įgaliojusi organizacija** – juridinis asmuo, kuris vadovaujantis Lietuvos Respublikos viešųjų pirkimų įstatymo 83 straipsnio arba atitinkamai Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 91 straipsnio nuostatomis arba kitais pagrindais įgaliojo Perkančiąją organizaciją procedūroms bei kitoms su Pirkimu susijusioms procedūroms iki Pirkimo sutarties atlikti.
  2. **Klientas** – Sutarties SD nurodytas juridinis asmuo (Įgaliojusi organizacija), perkantis Sutarties SD nurodytas Paslaugas.
  3. **Ignitis grupės įmonės** – UAB „Ignitis grupė“, jos tiesiogiai valdomi juridiniai asmenys ir kiti juridiniai asmenys, kurių dalininkė yra UAB „Ignitis grupė“.
  4. **Paslaugų teikėjas** – asmuo ar asmenų grupė, nurodytas (-a) šios Sutarties SD, teikiantis (-i) Sutartyje nurodytas Paslaugas Klientui.
  5. **Perkančioji organizacija** – Kliento tinkamai įgaliotas juridinis asmuo Kliento vardu ir interesais organizuojantis ir vykdantis viešojo pirkimo procedūras.
  6. **Subteikėjas** – juridinis arba fizinis asmuo, kuris pasitelkiamas Sutarties ar jos dalies vykdymui pagal galiojantį tarpusavio sandorį su Paslaugų teikėju. Paslaugų teikėjas privalo Pasiūlyme nurodyti Subteikėją arba Sutarties dalį, kuriai vėliau bus pasitelktas Subteikėjas (VPĮ 88 str./PĮ 96 str.).
  7. **Šalis** – Klientas arba Paslaugų teikėjas, kiekvienas atskirai. **Šalys** – Klientas ir Paslaugų teikėjas kartu.
  8. **Trečioji šalis** – bet kuris kitas fizinis arba juridinis asmuo, kuris nėra šios Sutarties Šalis.
  9. **Ūkio subjektas** – juridinis arba fizinis asmuo,kurio pajėgumais remiasi Paslaugų teikėjas, kad atitiktų Pirkimo dokumentuose nustatytus kvalifikacijos reikalavimus (VPĮ 49 str./PĮ 62 str.). Tuo atveju, jei Paslaugų teikėjas tik remiasi kito ūkio subjekto ištekliais, toliau Sutartyje tokie ūkio subjektai vadinami **Trečiaisiais asmenimis.**

**Bendrosios sąvokos**

* 1. **Bendra sutarties kaina** – Sutarties SD nurodyta bendra visų šios Sutarties galiojimo laikotarpiu teikiamų Paslaugų ir Prekių (jei taikoma) kaina, kuri negali būti viršyta Sutarties galiojimo laikotarpiu.
  2. **Paslaugos** – Techninėje specifikacijoje nurodytos Paslaugos, teikiamos Sutartyje nustatyta tvarka ir terminais.
  3. **Įkainis** –įkainis, nurodytas Paslaugų teikėjo Pasiūlyme ir užfiksuotas Sutartyje.
  4. **Trūkumai** – perdavimo priėmimo metu ar (ir) Paslaugų ir (ar) Prekių kokybės garantijos termino galiojimo metu Kliento ar (ir) trečiųjų asmenų nustatyti kokybės neatitikimai Pirkimo dokumentų ar (ir) teisės aktų reikalavimams, paslėpti defektai, klaidos, veiklos sutrikimai ar pan., dėl kurių nėra pasiekiamas galutinis viešojo pirkimo tikslas ar (ir) Paslaugų rezultato ir (ar) Prekių nebūtų galima naudoti tam tikslui, kuriam Klientas jas ketino naudoti arba dėl kurių Paslaugų ir (ar) Prekių naudingumas sumažėtų taip, kad Klientas, apie tuos trūkumus žinodamas, arba apskritai nebūtų tų Paslaugos ir (ar) Prekės pirkęs, arba nebūtų mokėjęs tokio dydžio kainą.
  5. **Pirkimas** – pagal Kliento pateiktą techninę užduotį Perkančiosios organizacijos vykdomas viešasis pirkimas Kliento naudai, siekiant sudaryti sutartį dėl Paslaugų įsigijimo.
  6. **Prekės/Darbai** – Techninėje specifikacijoje nurodyti Prekės ir (ar) Darbai, kurie yra įkainoti atskirais įkainiais ir (ar) yra aiškiai nurodyti Techninėje specifikacijoje ir tiekiami/atliekami Sutartyje nustatyta tvarka ir terminais. Prekėms/Darbams, jei tokie perkami pagal Sutartį, *mutatis mutandis* taikomos visos šios Sutarties nuostatos.
  7. **Tiekimas/Perdavimas**. Jei pagal Pirkimo sąlygas kartu su Paslaugomis tiekiamos ir Prekės, tai tiekimas/perdavimas apima Paslaugų teikėjo prievolę pristatyti Prekes ir atlikti su Prekių priėmimu/perdavimu susijusius darbus/paslaugas nurodytais terminais, jei Sutarties SD ar Techninėje specifikacijoje nenurodyta kitaip. Sutartyje nurodytas tiekimo ar perdavimo terminas apima Prekių pristatymą bei visus susijusius darbus/paslaugas, kurie būtini, siekiant perduoti Klientui visiškai įdiegtą, sumontuotą, sukonfigūruotą, veikiantį Pirkimo objektą, jei Sutarties SD ar Techninėje specifikacijoje nenurodyta kitaip.
  8. **Teikimas/Suteikimas** apima Paslaugų teikėjo prievolę teikti Paslaugas ir perduoti Paslaugų rezultatą Sutartyje nurodytais terminais, jei Sutarties SD ar Techninėje specifikacijoje nenurodyta kitaip. Sutartyje nurodytas teikimo ar suteikimo terminas apima Paslaugų suteikimą, įskaitant visus susijusius darbus, kurie būtini, siekiant perduoti Klientui Paslaugos rezultatą, jei Sutarties SD ar Techninėje specifikacijoje nenurodyta kitaip.

**Dokumentai**

* 1. **Aktas** – Paslaugų perdavimo – priėmimo metu ir (ar) Paslaugų dalies perdavimo – priėmimo metu Šalių pasirašomas dokumentas, patvirtintas Šalių parašais, kuriuo Klientas patvirtina, kad Paslaugos yra priimtos.
  2. **Įstatymas –** atitinkamai Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (aktuali redakcija, toliau – PĮ), kuris taikomas komunaliniam sektoriui, arba Lietuvos Respublikos viešųjų pirkimų įstatymas (aktuali redakcija, toliau – VPĮ), kuris taikomas klasikiniam sektoriui.
  3. **Kvietimas sudaryti Sutartį** – Paslaugų teikėjui pateiktas pranešimas, kuriuo Paslaugų teikėjas kviečiamas pasirašyti Sutartį ir informuojamas apie terminą skirtą Sutarties sudarymui.
  4. **Pasiūlymas** – Perkančiajai organizacijai vykdant Pirkimo procedūras, Paslaugų teikėjo pateiktų dokumentų visuma Paslaugoms pagal šią Sutartį teikti.
  5. **Pirkimo sąlygos** – Perkančiosios organizacijos vykdytų Pirkimo procedūrų metu pateiktų Pirkimo dokumentų visuma, kuriais vadovaujantis Paslaugų teikėjas pateikė Pasiūlymą.
  6. **Pranešimas** – Paslaugų teikėjui siunčiami pranešimai, paklausimai, pretenzijos ir kt., kurie laikomi tinkamai išsiųstais ir gautais jų išsiuntimo dieną, jei pranešimai išsiųsti Sutarties SD (jei Sutartyje kontaktai nėra patikslinti) nurodytu Paslaugų teikėjo elektroniniu paštu ar kitu Sutartyje nurodytu būdu. Jei pranešimas siunčiamas registruotu paštu, jis laikomas tinkamai išsiųstas ir gautas po 5 (penkių) darbo dienų nuo išsiuntimo.
  7. **Raštu** – reiškia bet kokio pranešimo, paklausimo, pretenzijos, užsakymo ar kt. išsiuntimas elektroniniu paštu, registruotu paštu, faksu, CVP IS priemonėmis ar tiesiogiai įteikiamas interesantui, Šalies Sutarties SD nurodytais kontaktais.
  8. **Sąskaita** – Klientui pateikiama PVM sąskaita faktūra apmokėjimui ar kitas mokėjimo dokumentas (jeigu Paslaugų teikėjas nėra PVM mokėtojas), už Paslaugų teikėjo tinkamai, kokybiškai ir laiku suteiktas Paslaugas. Sąskaitos teikiamos, priimamos ir apdorojamos VPĮ 22 str. 3 d. / PĮ 34 str. 3 d nustatyta tvarka.
  9. **Sąskaitos gavimo diena** – Sąskaitos pateikimo naudojantis elektronine paslauga „E. sąskaita“ data.
  10. **Sutartis** – ši Sutartis, susidedanti iš Sutarties BD 2.1. punkte išvardintų dokumentų. Toliau vartojama sąvoka „Sutartis“ apima visus Sutarties BD 2.1. punkte nurodytus dokumentus, jei pačioje nuostatoje nenurodyta kitaip.
  11. **Sutarties BD** – šis dokumentas, kuris yra sudėtinė ir neatskiriama Sutarties dalis, nustatanti standartines Sutarties nuostatas bei standartines Kliento ir Paslaugų teikėjo teises, pareigas bei atsakomybę.
  12. **Sutarties SD** – Sutarties specialioji dalis, kurioje aptariamas Sutarties objektas, Paslaugų apimtis, kaina, įkainių peržiūros procedūra, Paslaugų teikimo terminai bei kitos Šalių sutartos sąlygos.
  13. **Techninė specifikacija** – dokumentas, kuriame nustatyti Pirkimo objekto techniniai, kokybės ir kiti reikalavimai.
  14. **Teisės aktai** – reiškia Lietuvos Respublikos teisės aktus ir tarptautines sutartis, Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio potvarkius, kurie, nepriklausomai nuo jų teisinės galios ir (arba) jurisdikcijos, saisto bet kurią Šalį ir (arba) turi įtakos šios Sutarties vykdymui bei Kliento vidaus teisės aktus, su kuriais Paslaugų teikėjas buvo supažindintas.
  15. **Užsakymas** – Kliento Paslaugų teikėjui teikiamas užsakymas dėl Paslaugų teikimo. Visi Šalių pranešimai ir Užsakymai siunčiami Sutarties SD Priede Nr. 1 nurodytais Šalių kontaktais arba sutarta informacinių technologijų sistema ir laikomi Paslaugų teikėjo gautais Užsakymo išsiuntimo dieną arba po 5 (penkių) kalendorinių dienų, jei siunčiami Šalies registruotu paštu arba laikomi gautais įteikimo momentu, jei įteikiami tiesiogiai.

**Datos ir terminai**

* 1. **Diena** – jei šios Sutarties dokumentai nenustato kitaip, ši sąvoka reiškia kalendorinę dieną.
  2. **Darbo diena** – jei šios Sutarties dokumentai nenustato kitaip, ši sąvoka reiškia darbo dieną Lietuvos Respublikoje.
  3. **Metai** – jei šioje Sutartyje nenustatyta kitaip, ši sąvoka reiškia 365 dienų laikotarpį.
  4. **Sutarties įsigaliojimo diena** – Sutarties pasirašymo diena arba kita Sutarties SD nurodyta Sutarties įsigaliojimo data.

1. **SUTARTIES ĮSIGALIOJIMAS, STRUKTŪRA IR AIŠKINIMAS**
   1. Ši Sutartis yra vientisas ir nedalomas dokumentas, kurią sudaro visi toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka:
      1. Techninė specifikacija su priedais;
      2. Sutarties SD su priedais;
      3. Sutarties BD;
      4. Kvietimas sudaryti Sutartį;
      5. Paslaugų teikėjo galutinis Pasiūlymas;
      6. Šalių dialogo/derybų protokolai, sudaryti vykdant Pirkimo procedūras ir Paslaugų teikėjo patikslintas pasiūlymas, jei tokie dokumentai buvo sudaryti;
      7. Kliento arba Perkančiosios organizacijos sudaryti Pirkimo dokumentų paaiškinimai ir patikslinimai, jei tokie buvo pateikti;
      8. Pirkimo sąlygos;
      9. Kliento arba Perkančiosios organizacijos sudarytos kvietimo pateikti paraiškas su kvalifikaciją patvirtinančiais dokumentais sąlygos, jei ši Sutartis sudaryta Klientui įvykdžius Pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras;
      10. Paslaugų teikėjo pirminis Pasiūlymas;
      11. Paslaugų teikėjo paraiška su kvalifikaciją patvirtinančiais dokumentais, jei ši Sutartis sudaryta Perkančiajai organizacijai įvykdžius Pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras.
   2. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškas taisykles nuo Sutarties įsigaliojimo dienos. Tuo atveju, jei Sutarties dalimi laikomi Paslaugų teikėjo pateikti dokumentai, įskaitant licencijas, jų naudojimo taisyklės ar pan., tai visos Paslaugų teikėjo pateiktų dokumentų nuostatos, prieštaraujančios Įstatymui ir (ar) Pirkimo dokumentų sąlygoms, laikomos negaliojančiomis.
   3. Sutarčiai taikoma ir ji aiškinama pagal Lietuvos Respublikos teisę. Visoms teisėms ir įsipareigojimams pagal Sutartį yra taikomi Lietuvos Respublikos teisės aktai.
   4. Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:
      1. žodžiai, žymintys konkrečią asmens lytį, reiškia bet kurią lytį;
      2. žodžiai, žymintys vienaskaitą reiškia ir daugiskaitą, žodžiai, žymintys daugiskaitą reiškia ir vienaskaitą;
      3. žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;
   5. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
2. **SUTARTIES OBJEKTAS**
   1. Šios Sutarties objektas yra Paslaugos, nurodytos Sutartyje. Jei tai numatyta Sutarties SD, tai Sutarties pagrindu gali būti tiekiamos Prekės ir (ar) atliekami Darbai Sutartyje nustatyta tvarka ir terminais. Prekėms ir (ar) Darbams *mutatis mutandis* taikomos Sutarties nuostatos ir teisės aktų reikalavimai pagal Prekių/Darbų pobūdį bei Techninės specifikacijos reikalavimus.
   2. Pagal Sutartį Paslaugos teikiamos išskirtinai Kliento ir Ignitis grupės įmonių naudai ir interesais.
3. **PASLAUGŲ APIMTIS IR KAINA**
   1. Paslaugų kiekis nurodytas Sutarties SD.
   2. Įkainiai (jei taikoma) ir bendra Sutarties kaina nurodyta Sutarties SD.
   3. Atskiri įkainiai ir bendra Sutarties kaina negali būti keičiami, išskyrus jei toks keitimas aiškiai nustatytas su peržiūros procedūra Sutarties SD ir (ar) jei įkainiai mažinami rašytiniu Šalių susitarimu.
   4. Jei tam tikrai Paslaugai/Darbui/Prekei Pirkimo dokumentuose nenustatytas atskiras įkainis, tada viskas, kas susiję su Sutartyje nurodytų Paslaugų teikimu, siekiant pasiekti galutinį Sutartyje nurodytą Paslaugų teikimo rezultatą, turi būti įskaičiuota į Pasiūlymo kainą ir nebus papildomai apmokama (jei Sutarties SD ar Techninėje specifikacijoje nenustatyta kitaip). Paslaugų teikėjas į Pasiūlymo kainą bei atskirus Pasiūlyme nurodytus įkainius yra įskaičiavęs visas su Paslaugų teikimu susijusias išlaidas, visus mokesčius (ir PVM), įskaitant, bet neapsiribojant:
      1. Visas išlaidas, susijusias su Sutarties vykdymu, įskaitant bet kokias galimas išlaidas susijusias su Paslaugų suteikimu visą Sutarties galiojimo laikotarpį, mokesčius, muito mokesčius ir pan.;
      2. Paslaugų teikimo išlaidas, taip pat išlaidas, susijusias su darbo jėga bei Kliento konsultavimu visą Sutarties galiojimo laikotarpį;
      3. Paslaugų kokybės garantijos, įskaitant nemokamą Garantinį aptarnavimą per visą kokybės garantijos terminą (toliau – Garantinis terminas) išlaidas, įskaitant visas patirtas Paslaugų teikėjo išlaidas dėl Garantinio termino galiojimo metu naudojamų medžiagų, transporto, personalo ir kt. Garantinis terminas ir su jo galiojimu susijusios Paslaugų teikėjo prievolės galioja ir po Sutarties pabaigos;
      4. apsirūpinimo įrankiais, priemonėmis, draudimais, žmogiškaisiais ištekliais, reikalingais Paslaugoms teikti, išlaidas;
      5. visas su dokumentų, numatytų Techninėje specifikacijoje, rengimu, derinimu ir pateikimu susijusias išlaidas;
      6. įsisteigimo Lietuvos Respublikoje išlaidas (jei tai reikalinga Paslaugų teikimui užtikrinti), arba su laisvo paslaugų judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir (arba) profesinių bendrijų išlaidas ir kita);
      7. šios Sutarties sudarymo ir vykdymo išlaidas, įskaitant išlaidas, susijusias su sankcijų pritaikymu už netinkamą sutartinių įsipareigojimų vykdymą;
      8. visas tiesiogines ir netiesiogines išlaidas, susijusias su Paslaugų teikimu bei bet kokių Paslaugų, reikalingų Paslaugoms teikti, kuriuos Paslaugų teikėjas, būdamas savo srities specialistu, turėjo ir galėjo numatyti, jei būtų buvęs pakankamai rūpestingas ir tinkamai atsižvelgęs į aplinkybę, kad Klientas siekia, jog Paslaugų teikėjas Paslaugas teiktų, kartu atlikdamas ir susijusias Paslaugas, kaina;
      9. kitas su Paslaugų teikimu susijusias išlaidas.
   5. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta – eurais.
4. **MOKĖJIMAI, PINIGINĖS PRIEVOLĖS IR SULAIKYMAI**
   1. Klientas moka Paslaugų teikėjui Sutarties SD numatyta tvarka.
   2. Paslaugų teikėjas, pateikdamas Sąskaitą ir Aktą, nurodo Sutarties datą ir numerį bei aiškiai detalizuoja, kokios konkrečios Paslaugos buvo suteiktos. Paslaugų teikėjas pateikiamoje Sąskaitoje papildomai turi nurodyti Sutarties SD nurodyto Kliento už Sutarties vykdymą atsakingo asmens vardą, pavardę ir kontaktinį telefono numerį.
   3. Paslaugų teikėjas Sąskaitas turės pateikti Įstatyme nustatyta tvarka.
   4. Jei Paslaugų teikėjui pagal Sutartį yra priskaičiuotos netesybos, Kliento už Paslaugas mokėtina suma mažinama priskaičiuotų netesybų suma. Taip pat Klientas turi teisę priskaičiuotas netesybas išskaičiuoti iš bet kokių Paslaugų teikėjui atliekamų mokėjimų teisės aktų nustatyta tvarka, pranešant Paslaugų teikėjui raštu apie tokių netesybų įskaitymą.
   5. Šalys susitaria taikyti tokią Kliento mokėjimų, atliekamų pagal šią Sutartį, įskaitymo tvarką:
      1. pirmąja eile yra įskaitomi Paslaugų teikėjo reikalavimai, susiję su mokėjimo prievolių už pagal šią Sutartį suteiktas Paslaugas įvykdymu;
      2. antrąja eile yra įskaitomi Paslaugų teikėjo reikalavimai, susiję su netesybų arba nuostolių pagal šią Sutartį atlyginimu;
      3. trečiąja eile yra įskaitomos kitos Kliento Paslaugų teikėjui mokėtinos sumos (jei tokių yra).
   6. Jei mokėjimai pagal šią Sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).
   7. Klientas turi teisę sulaikyti apmokėjimą Paslaugų teikėjui, jei Paslaugų teikėjas laiku nevykdo įsipareigojimų pagal šią Sutartį ar pažeidžia bent vieną Sutartyje nustatytą Paslaugų teikėjo įsipareigojimą. Mokėjimai sustabdomi laikotarpiui iki Paslaugų teikėjas panaikins visus Sutarties vykdymo pažeidimus/trūkumus.
   8. Paslaugų teikėjas prisiima visą riziką dėl to, kad ne nuo Kliento priklausančių aplinkybių padidės su Sutarties vykdymu susijusios išlaidos ir Paslaugų teikėjui Sutarties vykdymas taps sudėtingesnis (Paslaugų teikėjui padidės įsipareigojimų vykdymo kaina). Bendra Sutarties kaina nebus keičiama (išskyrus Įstatymo nurodytus atvejus ar jei Sutartyje aiškiai numatyta peržiūros procedūra ar kaina/įkainis(-iai) mažinami Šalių susitarimu). Įsipareigojimų vykdymo kainos padidėjimas nesuteikia Paslaugų teikėjui teisės sustabdyti Sutarties vykdymo ar atsisakyti Sutarties šiuo pagrindu. Tai būtų laikoma esminiu Sutarties pažeidimu iš Paslaugų teikėjo pusės.
5. **KAINOS PERSKAIČIAVIMAS DĖL PVM**
   1. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Sutartyje numatyta Paslaugų kaina (neįskaitant PVM) nesikeičia, o bendra Paslaugų kaina yra perskaičiuojama atitinkamai pasikeitusio PVM tarifo dydžiui. PVM tarifo pasikeitimo rizika priskiriama Klientui.
6. **KVALIFIKACIJOS REIKALAVIMAI**
   1. Jei Pirkimo dokumentuose keliami kvalifikacijos reikalavimai Paslaugų teikėjui ir (ar) jo pasitelktam (-iems) specialistui (-ams), tai Paslaugų teikėjas privalo užtikrinti, kad lygiavertė Paslaugų teikėjo ir (ar) jo specialisto (-ų) kvalifikacija būtų užtikrinama visą Sutarties galiojimo laikotarpį.
   2. Paslaugų teikėjas turi teisę pakeisti Pasiūlyme nurodytą Paslaugų teikėjo specialistą, kuriam buvo keliami kvalifikacijos reikalavimai Pirkimo dokumentuose tik esant visoms šioms sąlygoms: (i) Paslaugų teikėjas ne vėliau kaip prieš 10 (dešimt) kalendorinių dienų iki pageidaujamos specialisto pakeitimo datos (prašymo teikimo terminas gali būti trumpesnis tik planuojamo keisti specialisto ligos ar mirties atveju) pateikia Klientui motyvuotą rašytinį prašymą pakeisti specialistą; (ii) prašyme Paslaugų teikėjas nurodo kitą specialistą, kurį siūlo vietoj keičiamo Pirkimo metu Pasiūlyme nurodyto specialisto; (iii) kartu su prašymu Paslaugų teikėjas pateikia visus dokumentus, pagrindžiančius naujo specialisto atitikimą Pirkimo dokumentuose įvardintai personalo kvalifikacijai; (iv) Paslaugų teikėjas gauna raštišką Kliento sutikimą pakeisti specialistą Paslaugų teikėjo nurodytu nauju specialistu. Atsakymą Klientas įsipareigoja pateikti ne vėliau kaip per 10 (dešimt) kalendorinių dienų nuo šiame punkte nurodytų dokumentų gavimo iš Paslaugų teikėjo dienos. Įvykdžius visas šiame punkte nurodytas sąlygas, pasirašomas susitarimas dėl specialisto keitimo, lygiaverčiu dokumentu bus laikoma Paslaugų teikėjo prašymas ir Kliento rašytinis patvirtinimas, pasirašytas Kliento įgalioto atstovo.
   3. Paslaugų teikėjas, Klientui pareikalavus, per Kliento nustatytą terminą privalo pateikti pakankamus įrodymus, jog jis turi visus pagal teisės aktų reikalavimus būtinus Paslaugų teikimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus arba kitus dokumentus, Paslaugų teikėjo vidaus tvarkas, aprašus ir kitą dokumentaciją, kuri buvo nurodyta Pirkimo dokumentuose kaip privaloma arba kurios patikrinimo poreikis kilo Sutarties vykdymo metu.
   4. Jei Paslaugų teikėjas pažeidžia bent vieną Sutarties BD 7 skyriaus nuostatą ir per 10 (dešimt) kalendorinių dienų nuo Kliento Paslaugų teikėjui raginimo išsiuntimo dienos nepradeda tinkamai vykdyti Sutartį, panaikindamas savo sąskaita visus raginime nurodytus trūkumus, tai Paslaugų teikėjas, Klientui pareikalavus, moka Sutarties BD 17.6. punkte nustatyto dydžio baudą už kiekvieną atvejį ir privalo nedelsiant (ne vėliau kaip per 5 (penkias) darbo dienas) pašalinti pažeidimą.
7. **PASLAUGŲ KOKYBĖ**
   1. Paslaugų kokybei ir Paslaugų teikimo tvarkai keliami reikalavimai apibrėžiami Sutartyje, Paslaugų bei Paslaugų kokybę, teikimą, aplinkosaugą ar (ir) saugą nustatančiuose tarptautiniuose, Lietuvos Respublikos bei gamintojo/teikėjo standartuose, taip pat teisės aktuose, reglamentuojančiuose tokio pobūdžio Paslaugų teikimą, saugos ir asmens duomenų, kibernetinės saugos reikalavimus. Jei Sutartyje nenumatyti konkretūs kokybės, teikimo, aplinkosaugos, saugos reikalavimai, tai teikiamų Paslaugų kokybė turi atitikti teisės aktų keliamus reikalavimus bei įprastai tokios rūšies Paslaugoms keliamus kokybės, techninius ir funkcinius standartus bei kitas sąlygas.
   2. Jei pagal Sutartį tiekiamos Prekės, tai Prekėms taikomos visos Sutarties nuostatos. Papildomai: Prekių ir jų kokybei keliami reikalavimai apibrėžiami Sutartyje, Prekių ir Prekių kokybės, tiekimo ir palaikymo (jei taikoma), aplinkosaugos ar (ir) saugos standartus nustatančiuose tarptautiniuose, Lietuvos Respublikos bei gamintojo/teikėjo standartuose, taip pat teisės aktuose, reglamentuojančiuose tokio pobūdžio Prekių tiekimą ir palaikymą, saugos ir asmens duomenų, kibernetinės saugos reikalavimus. Jei Sutartyje nenumatyti konkretūs kokybės, tiekimo, Garantinio termino, aplinkosaugos, saugos reikalavimai, tai tiekiamų Prekių kokybė turi atitikti teisės aktų keliamus reikalavimus bei įprastai tokios rūšies Prekėms keliamus kokybės, techninius ir funkcinius standartus bei kitas sąlygas. Prekių ar jų dalies Garantinis terminas nustatomas Sutartyje ir pradedamas skaičiuoti nuo Prekių ar jų dalies, jeigu Prekės tiekiamos dalimis, perdavimo Kliento nuosavybėn dienos, t. y. Akto pasirašymo dienos (išskyrus jei Prekės priimamos su trūkumais, tokiu atveju terminas skaičiuojamas nuo įrašo Akte apie trūkumų pašalinimą dienos). Nustatytas Garantinis terminas neapriboja Kliento teisės pareikšti reikalavimus Paslaugų teikėjui dėl perduotų Prekių trūkumų Lietuvos Respublikos civilinio kodekso 6.338 str. nustatyta tvarka ir terminais. Vadovaujantis Lietuvos Respublikos civilinio kodekso 6.317 straipsniu, Paslaugų teikėjo garantija (patvirtinimas) dėl Prekių nuosavybės teisės ir jų kokybės yra, nepaisant to, ar tokia garantija Sutartyje numatyta, ar ne (garantija pagal įstatymą).
   3. Jei pagal Sutartį vykdomi Darbai, tai jų atlikimui taikomos visos Sutarties nuostatos. Papildomai: Darbų ir jų kokybei keliami reikalavimai apibrėžiami Sutartyje, Darbų kokybės, atlikimo, aplinkosaugos ar (ir) saugos standartus nustatančiuose tarptautiniuose, Lietuvos Respublikos standartuose, taip pat teisės aktuose, reglamentuojančiuose tokio pobūdžio Darbų vykdymą, saugos, asmens duomenų, kibernetinės saugos reikalavimus. Jei Sutartyje nenumatyti konkretūs reikalavimai, tai vykdomų Darbų kokybė ir Garantinis terminas turi atitikti teisės aktų keliamus reikalavimus bei įprastai tokios rūšies Darbams keliamus kokybės, techninius ir funkcinius standartus bei kitas sąlygas.
   4. Paslaugų teikėjas, pasirašydamas Sutartį, garantuoja, kad Paslaugų teikėjo teikiamos Paslaugos yra kokybiškos, atitinka visus Sutarties bei teisės aktų reikalavimus, tinkamos naudoti pagal jų tikslinę paskirtį, be paslėptų trūkumų.
   5. Preziumuojama, kad Paslaugų teikėjas materialiai atsako už visus Paslaugų trūkumus, paaiškėjusius Paslaugų perdavimo – priėmimo metu ar (ir) Garantinio termino galiojimo metu, jeigu Paslaugų teikėjas neįrodo, kad Paslaugų trūkumai atsirado ne dėl Paslaugų teikėjo kaltės ar aplaidaus jo sutartinių įsipareigojimų vykdymo.
   6. Paslaugų Garantinis terminas nustatomas Sutarties SD (jei taikoma) ir pradedamas skaičiuoti nuo Paslaugų ar jų dalies perdavimo Klientui, t. y. Akto pasirašymo dienos. Jei Garantinis terminas nenustatytas, tai neapriboja Paslaugų teikėjo teisės Sutarties galiojimo metu pareikšti reikalavimus Paslaugų teikėjui dėl paslėptų Paslaugų trūkumų, kurių Klientas negalėjo nustatyti Paslaugų priėmimo metu. Trūkumai šalinami Paslaugų teikėjo sąskaita.
   7. Jei Paslaugų trūkumai pastebimi iki Paslaugų perdavimo ar (ir) Paslaugų perdavimo - priėmimo metu, Klientas turi teisę nepriimti Paslaugų. Apie pastebėtus Paslaugų trūkumus yra pažymima Akte, nurodant priimto sprendimo motyvus. Klientas turi teisę priimti Paslaugas su trūkumais, apie tai aiškiai nurodant Akte. Tokie trūkumai turi būti pašalinami Paslaugų teikėjo sąskaita Sutarties SD nustatytais terminais, o Sutartyje nustatytas atsiskaitymo terminas pradedamas skaičiuoti ir Klientui atsiranda prievolė atsiskaityti su Paslaugų teikėju tik po to, kai Klientas įsitikina, jog Paslaugų trūkumai yra visiškai pašalinti. Trūkumų pašalinimas pažymimas Akte ir patvirtinamas Šalių parašais.
   8. Jei Paslaugų trūkumai pastebimi po Akto pasirašymo ir (ar) Garantinio termino galiojimo laikotarpiu, Klientas raštu informuoja apie tai Paslaugų teikėją, nurodydamas, kad Paslaugų teikėjas per Sutarties SD nustatytą terminą nuo Kliento pranešimo apie trūkumų nustatymą išsiuntimo dienos privalo savo jėgomis ir lėšomis pašalinti trūkumus. Trūkumai šalinami Paslaugų teikėjo lėšomis, išskyrus jei Sutarties SD nurodyta kitaip.
   9. Paslaugų trūkumų šalinimas nepratęsia Paslaugų teikimui skirto ir Sutartyje užfiksuoto termino.
   10. Paslaugų teikėjui per Sutartyje nurodytą terminą nepašalinus Paslaugų trūkumų, Paslaugų teikėjas, Klientui pareikalavus, moka Klientui Sutarties SD nustatyto dydžio netesybas už vėlavimą pašalinti trūkumus bei atlygina Kliento dėl to patirtus tiesioginius nuostolius tiek, kiek jų nepadengia netesybos. Netesybų ir nuostolių sumokėjimas neatleidžia Paslaugų teikėjo nuo pareigos kuo skubiau pašalinti trūkumus.
   11. Paslaugų teikėjui per Sutarties SD nustatytą terminą nepašalinus Paslaugų trūkumų, ir kai dėl tokių trūkumų Klientas negali naudotis Paslaugomis pagal jų paskirtį ir (ar) įsigijimo tikslą, Klientas, įspėjęs Paslaugų teikėją raštu prieš 1 (vieną) darbo dieną, turi teisę pašalinti trūkumus savo jėgomis arba pasitelkdamas trečiąsias šalis, o Paslaugų teikėjas tokiu atveju įsipareigoja per 10 (dešimt) kalendorinių dienų apmokėti Kliento patirtas trūkumų šalinimo išlaidas pagal Kliento pateiktą sąskaitą faktūrą ar kitą lygiavertį dokumentą, tokiu atveju Klientas įsigyja paslaugas iš trečiųjų šalių vadovaujantis teisės aktų nuostatomis arba pagal turimas sutartis ir Paslaugų teikėjas neturi teisės ginčyti įsigytų paslaugų kainos/įkainio. Paslaugų teikėjas privalo apmokėti visą pateiktą trūkumų šalinimo ir kitų išlaidų sumą, išskyrus atvejus, kai Paslaugų teikėjas įrodo, kad Paslaugų trūkumai atsirado ne dėl jo kaltės ar aplaidaus sutartinių įsipareigojimų vykdymo.
   12. Paslaugų teikėjas, teikdamas Paslaugas ir (ar) atlikdamas su Prekių tiekimu susijusius darbus, užtikrina saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų laikymąsi.
8. **SUTARTIES VYKDYMO TVARKA**
   1. Paslaugų teikimo terminai ir tvarka nurodyta Sutartyje.
   2. Paslaugų teikėjas, įvykdęs Sutartyje numatytus įsipareigojimus ar jų dalį pagal Sutartyje nurodytą skaidymą turi kreiptis į Klientą raštu dėl Akto pasirašymo. Paslauga ar jos dalis laikoma suteikta tik Šalims pasirašius Aktą, kuriame nurodoma kokia Paslauga ar jos dalis perduodama. Jei Akte yra įrašas apie Paslaugų trūkumus, tai toks pasirašytas Aktas patvirtina tik faktinį Paslaugų perdavimą, bet nėra laikomas teisėtu pagrindu apmokėjimui gauti, kol nebus pašalinti visi Akte nurodyti trūkumai ir Šalys to nepatvirtins Akte parašais. Paslaugų teikėjas turi teisę pateikti Sąskaitą už tinkamai ir kokybiškai, be trūkumų, įvykdytus įsipareigojimus ar jų dalį tik po Akto pasirašymo, kuriuo Klientas patvirtino atitinkamų įsipareigojimų ar jų dalies perėmimą ir kokybę (jei Sutarties SD nenumatyta kita apmokėjimo tvarka).
   3. Aktas turi būti surašytas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys, jei Sutarties SD nenumatyta kitaip.
   4. Jei kitaip nenumatyta Sutarties SD, Klientas turi ne vėliau kaip per 5 (penkias) darbo dienas nuo Paslaugų teikėjo raštiško kreipimosi gavimo pasirašyti Aktą arba Akte nurodyti trūkumus ir grąžinti Aktą Paslaugų teikėjui (el. paštu, nurodytu Sutartyje). Kai trūkumai pašalinti, Paslaugų teikėjas kreipiasi į Klientą pakartotinai ir, jei nustatoma, kad trūkumai pašalinti, Klientas tai pažymi Akte, Šalys pasirašo Aktą ir Paslaugų teikėjas įgyja teisę į apmokėjimą Sutartyje nustatyta tvarka. Akto pasirašymas neapriboja Kliento teisės kreiptis į Paslaugų teikėją dėl paslėptų defektų šalinimo Paslaugų teikėjo sąskaita.
   5. Paslaugų teikėjas Akto pasirašymo metu atiduoda Kliento nuosavybėn visus brėžinius, instrukcijas ir kitus duomenis bei dokumentus, nurodytus Sutartyje ar (ir) kurie priklauso įvykdytai įsipareigojimų daliai. Kol Klientui nepateikiamos su Paslaugų rezultato naudojimusi ar kiti Sutartyje nurodyti dokumentai ir informacija, laikoma, kad Paslaugų teikėjo sutartiniai įsipareigojimai neįvykdyti.
   6. Paslaugų teikimo, įskaitant visas su Paslaugų teikimu susijusius darbus, išlaidos turi būti įskaičiuotos į Paslaugų teikėjo Pasiūlymą ir apmokamos tik Paslaugų teikėjo sąskaita.
   7. Paslaugų rezultato atsitiktinio žuvimo ar sugedimo rizika iki Akto pasirašymo momento tenka Paslaugų teikėjui.
   8. Paslaugų teikėjui vėluojant suteikti Paslaugas Sutartyje nustatytais terminais, Paslaugų teikėjas, Klientui pareikalavus, moka Klientui Sutarties SD nustatyto dydžio netesybas bei atlygina Kliento dėl to patirtus tiesioginius nuostolius tiek, kiek jų nepadengia netesybos. Netesybų sumokėjimas neatleidžia Paslaugų teikėjo nuo pareigos pašalinti trūkumus ir tinkamai vykdyti Sutartį. Klientui pareiškus reikalavimą atlyginti patirtus nuostolius, netesybos įskaitomos į nuostolių atlyginimą.
   9. Klientas, gavęs motyvuotą, įrodymais (pvz. nuotraukos su datomis, dokumentai, raštai ir pan.) pagrįstą Paslaugų teikėjo prašymą nereikalauti mokėti netesybų (atleisti Paslaugų teikėją nuo pareigos mokėti netesybas), kuriame nurodytas atleidimo nuo netesybų mokėjimo laikotarpis ir tokį laikotarpį pagrindžiantys faktai, susiję su bent viena iš Sutarties BD 9.9. punkte išvardintų aplinkybių (būtini tas aplinkybes pagrindžiantys dokumentai, argumentai, kiti faktai , kurie gali būti faktiškai patikrinami), gali nereikalauti mokėti netesybų už Sutartyje nurodytų terminų (bent vieno) pažeidimą šių aplinkybių egzistavimo laikotarpiu:
      1. Kliento pateikiami papildomi nurodymai ir (ar) suderinto plano/grafiko/kito Sutarties vykdymo dokumento keitimai Kliento iniciatyva turi įtakos Paslaugų teikėjo Paslaugų teikimo terminui (-ams) ar kitiems Sutartyje nurodytiems terminams;
      2. valstybės ar savivaldos institucijų veiksmai arba bet kokios kitos kliūtys, priskirtinos Klientui ir (arba) Kliento samdomiems tretiesiems asmenims, trukdo Paslaugų teikėjui laiku suteikti Paslaugas ar (ir) įvykdyti kitus įsipareigojimus Sutartyje nustatytais terminais. Taip pat Paslaugų teikėjas turi įrodyti, kad Paslaugų teikėjas kaip profesionalus rinkos dalyvis, išmanantis rinką ir teisės aktus, negalėjo numatyti šių aplinkybių Pasiūlymo teikimo metu ar kad institucijos vėluoja nuo oficialiai joms nustatyto atsakymo termino pateikti atitinkamus leidimus/dokumentus ne dėl Paslaugų teikėjo kaltės: netinkamos kokybės dokumentų pateikimas, pakartotinis derinimas dėl Paslaugų teikėjo aplaidumo/kaltės nelaikomas tinkamu pagrindu;
      3. vykdant Sutartį, paaiškėja šios Sutarties pasirašymo metu nenumatytos aplinkybės: nenumatytas Kliento pateikto Užsakymo keitimas, užsitęsusios Pirkimo procedūros (taikoma, jei Sutarties vykdymo terminas buvo apibrėžtas tiksliomis datomis), trečiųjų šalių, priskirtinų Klientui, veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas;
      4. Klientas nevykdo ar netinkamai vykdo savo įsipareigojimus pagal šią Sutartį dėl ko Paslaugų teikėjas negali teikti Paslaugų, ką Paslaugų teikėjas gali faktiškai įrodyti. Taikoma tik tuo atveju, jei Klientas pažeidžia Sutartyje aiškiai nurodytas prievoles ir terminus;
   10. Klientas taip pat turi teisę inicijuoti atleidimo nuo netesybų procedūrą, jei jis nustato, kad aplinkybės, dėl kurių turi būti mokamos netesybos, atsirado dėl Kliento veiksmų, priklausančių nuo Kliento, ar yra bent viena iš Sutarties BD 9.9 punkte nurodytų aplinkybių. Tokiu atveju Klientas privalo objektyviai pagrįsti aplinkybes ir raštu pranešti Paslaugų teikėjui apie netesybų netaikymą, nurodydamas priežastis ir netesybų netaikymo periodą.
   11. Paslaugų teikėjo kontrahento (Subteikėjo, pasitelktų Ūkio subjektų, Trečiųjų asmenų ar kt.) sutartinių įsipareigojimų nevykdymas nėra laikomas aplinkybe, kurios pagrindu būtų galima atleisti Paslaugų teikėją nuo netesybų mokėjimo.
   12. Sutartyje nustatytas atleidimas nuo netesybų, vadovaujantis Sutarties BD 9.9. punktu, gali būti taikomas tik tam laikotarpiui, kurį gali įrodyti ir pagrįsti atleidimą inicijavusi Šalis, pateikusi objektyvius įrodymus (nuotraukos, prašymai, dokumentai, raštai su datomis, valstybės institucijų patvirtinimai ar kt.). Netesybų netaikymas neatleidžia Paslaugų teikėjo nuo tinkamo sutartinių įsipareigojimų vykdymo Sutartyje nustatyta tvarka ir terminais. Netesybų netaikymas nepratęsia Sutarties galiojimo termino.
   13. Netesybų netaikymas visais atvejais įforminamas rašytiniu Šalių susitarimu. Lygiaverčiu dokumentu bus laikomas Paslaugų teikėjo rašytinis prašymas su įrodymais ir Kliento rašytinis patvirtinimas, pasirašytas įgalioto Kliento atstovo.
9. **ŠALIŲ PATVIRTINIMAI IR GARANTIJOS**
   1. Kiekviena iš Šalių pareiškia ir garantuoja kitai Šaliai, kad:
      1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
      2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;
      3. sudarydama Sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir susitarimų;
      4. Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių ir (ar) jų atstovų asmens duomenys, būtini tinkamam Sutarties sudarymui, nelaikomi konfidencialia informacija;
      5. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;
      6. Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas;
      7. Sutarties įsigaliojimo dieną Šalims šios Sutarties sąlygos yra aiškios ir vykdytinos;
      8. nei šios Sutarties sudarymas, nei Kliento ar Paslaugų teikėjo šia Sutartimi prisiimtų įsipareigojimų vykdymas neprieštarauja ir nepažeidžia (i) jokio teismo, arbitražo, valstybinės ar savivaldos institucijos sprendimo, įsakymo, potvarkio ar nurodymo, kuris yra taikomas Šalims; (ii) jokios sutarties ar kitokio sandorio, kurio šalimi yra atitinkama Šalis, ar (iii) jokio Šalims taikomo įstatymo ar kito teisės norminio akto nuostatų.
   2. Paslaugų teikėjas patvirtina, kad:
      1. nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Įstatyme nurodytus principus;
      2. turi visus teisės aktais numatytus leidimus, licencijas, darbuotojus, organizacines ir technines priemones, reikalingas Paslaugoms teikti;
      3. į Pasiūlymo kainą įskaičiavo visas išlaidas ir mokesčius, būtinus tinkamam Sutarties įvykdymui Sutartyje nustatytais terminais ir tvarka bei prisiima riziką dėl to, kad gali padidėti su Sutarties vykdymu susijusios Paslaugų teikėjo išlaidos ir (arba) Paslaugų teikėjui Sutarties vykdymas taps sudėtingesnis;
      4. yra susipažinęs arba įsipareigoja susipažinti su visais Kliento vidaus teisės aktais, reikšmingais tinkamam Paslaugų teikėjo įsipareigojimų vykdymui, ir įsipareigoja tinkamai juos vykdyti.
   3. Klientas patvirtina, kad:
      1. įvykdė arba įgaliojo Perkančiąją organizaciją įvykdyti šiai Sutarčiai sudaryti būtinas viešųjų pirkimų procedūras;
      2. priims pagal šios Sutarties nuostatas kokybiškai suteiktas Paslaugas ir atsiskaitys Sutartyje nustatyta tvarka.
   4. Jei paaiškėja, kad šioje Sutartyje nurodyti Šalių patvirtinimai (-as) ir/ar pareiškimai (-as) yra melagingas (-i) ir/ar klaidingas (-i), tai Šalis privalo atlyginti kitai Šaliai dėl tokio (-ių) melagingo (-ų) ir/ar klaidingo (-ų) patvirtinimo (-ų) ir/ar pareiškimo (-ų) patirtus nuostolius.
   5. Tiek ši Sutarties BD, tiek Sutarties SD yra sudaryta, remiantis Įstatymo ir kitų teisės aktų nuostatomis. Esant situacijai, kuomet Sutarties BD ir (ar) Sutarties SD neatitinka Įstatyme išdėstytų reikalavimų, taikomos Įstatymo normos.
10. **ŠALIŲ TEISĖS IR PAREIGOS**
    1. **Klientas įsipareigoja:**
       1. vykdyti Sutartį, laikantis Sutartyje nurodytų reikalavimų;
       2. Sutarties vykdymo metu bendradarbiauti su Paslaugų teikėju, teikiant Sutarties vykdymui pagrįstai reikalingą informaciją, kuri buvo aiškiai nurodyta Paslaugų teikėjo Pasiūlyme ar Šalių suderintame dokumente (darbų grafike, plane ar kitame dokumente);
       3. Paslaugų teikėjui tinkamai įvykdžius sutartinius įsipareigojimus, priimti suteiktas Paslaugas bei už jas sumokėti, jeigu jos atitinka Sutartyje nustatytus reikalavimus;
       4. suteikti reikiamus įgaliojimus Paslaugų teikėjui veikti Kliento vardu (jei tokie įgaliojimai yra reikalingi);
       5. laikytis UAB „Ignitis grupė“ (buvęs pavadinimas „Lietuvos energija“, UAB) valdybos sprendimu patvirtintos Antikorupcinės politikos (politika yra vieša ir skelbiama interneto svetainėje www.ignitisgrupe.lt ) reikalavimų taikymo vykdant Sutartį;
       6. tinkamai vykdyti kitus įsipareigojimus, numatytus Sutartyje.
    2. **Klientas turi teisę:**
       1. į tinkamą, sąžiningą Paslaugų teikėjo sutartinių įsipareigojimų vykdymą visą Sutarties galiojimo laikotarpį bei netesybas, nuostolių atlyginimą, jei Paslaugų teikėjas nesilaiko sutartinių įsipareigojimų ar (ir) pažeidžia teisės aktų reikalavimus;
       2. įspėjus prieš 5 (penkias) darbo dienas, atlikti Paslaugų teikėjo (ir jo pasitelktų Sutarties vykdymui trečiųjų šalių) patikrinimus ar reikalauti pateikti įvykdytų įsipareigojimų ataskaitą raštu ar kitus dokumentus, patvirtinančius tinkamą Sutarties vykdymą ir (ar) su Sutarties vykdymu ar Sutartyje dalyvaujančių asmenų kvalifikaciją, kompetenciją, kitus pajėgumus. Atsisakymas teikti ataskaitą, kitą prašomą dokumentaciją ar vėlavimas ilgiau nei 30 (trisdešimt) kalendorinių dienų nuo Kliento prašyme nurodyto termino pateikti ataskaitą, dokumentus ar leisti atlikti patikrinimus laikomas atsisakymu vykdyti Sutartį;
       3. Paslaugų teikimo metu raštiško ir motyvuoto prašymo pagrindu reikalauti Paslaugų teikėjo darbuotojo/ Paslaugų teikėjo pareigas vykdančio asmens pakeitimo, jei mano, kad šis asmuo kelia grėsmę nacionaliniam saugumui, Sutarties vykdymo saugumui ir (ar) nėra stropus ar netinkamai vykdo pareigas;
       4. teikti pastabas, susijusias su Paslaugų teikėjo teikiamomis Paslaugomis, į kurias Paslaugų teikėjas privalo atsižvelgti.
    3. **Paslaugų teikėjas įsipareigoja:**
       1. tinkamai ir sąžiningai vykdyti Sutartį;
       2. Sutartyje nustatytais terminais suteikti Paslaugas, perduoti Klientui Sutartyje nurodytų Paslaugų rezultatą ir ištaisyti nustatytus trūkumus;
       3. suteikti Paslaugas profesionaliai, kokybiškai, kaip numatyta Sutartyje ir laiku, per Sutarties SD nustatytą Paslaugų suteikimo terminą;
       4. Paslaugų teikėjas neturi teisės reikalauti Kliento pateikti dokumentų ar (ir) žmogiškųjų išteklių Sutarties vykdymui, jei tai nebuvo numatyta Pasiūlyme, tačiau Paslaugų teikėjas turi teisę prašyti Kliento pateikti Pasiūlyme nenurodytus dokumentus ir (ar) žmogiškuosius išteklius, jei Klientas su tuo sutinka, tačiau tai neįtakoja ir nekeičia Paslaugų teikėjui nustatytų Sutarties vykdymo terminų;
       5. savo sąskaita pasirūpinti įranga ir darbo jėga, reikalinga tinkamam Sutarties vykdymui;
       6. prisiimti Paslaugų ar jų dalies atsitiktinio žuvimo ar sugedimo riziką iki Akto pasirašymo dienos;
       7. perduodant Paslaugas, pateikti Klientui visą būtiną dokumentaciją Pirkimo dokumentuose nurodyta kalba, įskaitant naudojimo ir priežiūros instrukcijas, bei nemokamai konsultuoti Klientą kitais, su Paslaugų teikėjo sutartiniais įsipareigojimais susijusiais klausimais;
       8. užtikrinti, kad Sutartį vykdytų asmenys, turintys reikalingą kvalifikaciją ir patirtį, atitinkančią nustatytą Pirkimo dokumentuose;
       9. nedelsiant raštu informuoti Klientą apie bet kurias aplinkybes, kurios trukdo ar gali sutrukdyti Paslaugų teikėjui suteikti Paslaugas Sutartyje nustatytais terminais bei tvarka;
       10. užtikrinti saugos darbe, priešgaisrinės saugos, aplinkos apsaugos, asmens duomenų bei kitų teisės aktų nustatytų reikalavimų, taikomų teikiant Paslaugas, laikymąsi. Materialiai atsakyti už šių reikalavimų nesilaikymą prieš Klientą ar trečiąsias šalis ar Paslaugų teikėjo darbuotojus;
       11. atsižvelgti į Sutarties vykdymo metu Kliento pateiktas pastabas, papildomą informaciją, jei jos bus teikiamos;
       12. Paslaugų teikėjas, vykdydamas Sutartį, veikia kaip profesionalus rinkos dalyvis, todėl dėl bet kokių pretenzijų, nuostolių, atsirandančių dėl Paslaugų teikėjo veiksmų ar aplaidumo ar teisės aktų pažeidimo, prisiima visą atsakomybę bei privalo atlyginti dėl savo kaltų/neatsargių veiksmų ar neveikimu padarytą žalą Klientui ir (ar) trečiosioms šalims bei jų patirtus nuostolius, tame tarpe dėl bet kokių teisės aktų pažeidimo, neteisėto patentų, prekių ženklų, kitų intelektinės nuosavybės objektų panaudojimo ar bet kokių asmenų teisių pažeidimo. Paslaugų teikėjas yra materialiai atsakingas už žalą dėl Prekių ir (ar) Paslaugų trūkumų, kilusią Garantinio termino galiojimo metu;
       13. Paslaugų teikėjas garantuoja Klientui ir (ar) tretiesiems asmenims nuostolių atlyginimą, jei Paslaugų teikėjas ar jo specialistai, darbuotojai, atstovai Sutarties vykdymo metu sunaikintų ar kitaip sugadintų Kliento ar trečiųjų šalių turtą ar sukeltų žalą sveikatai, gyvybei ar (ir) jei Paslaugų teikėjas ar jo specialistai, darbuotojai, atstovai nesilaikytų Lietuvos Respublikoje galiojančių teisės aktų reikalavimų ir dėl to Klientui ir (ar) tretiesiems asmenims būtų pateikti kokie nors reikalavimai ar pradėti procesiniai veiksmai.
       14. užtikrinti iš Kliento Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Esant poreikiui, pasirašyti papildomus konfidencialumo įsipareigojimus Sutarties pasirašymo ar (ir) Sutarties vykdymo metu;
       15. susipažinti ir santykiuose su Klientu ir Sutarties vykdymui pasitelkiamomis trečiosiomis šalimis laikytis UAB „Ignitis grupė“ (buvęs pavadinimas „Lietuvos energija“, UAB) valdybos sprendimu patvirtintos Antikorupcinės politikos (toliau Sutartyje – politika). Susipažinti su politika ir/ar jos pakeitimais galima adresu http://www.ignitisgrupe.lt. Paslaugų teikėjas privalo užtikrinti, kad šio punkto ir aprašo reikalavimų laikytųsi Paslaugų teikėjas ir Sutarties vykdymui jo pasitelkiamų trečiųjų šalių darbuotojai ir kiti atstovai;
       16. nedelsiant informuoti apie Sutarties galiojimo metu atsiradusias aplinkybes, dėl kurių Sutartis gali neatitikti nacionalinio saugumo, korupcijos prevencijos, ekonominių ir kitų tarptautinių sankcijų ar kitų viešiems interesų apsaugai skirtų teisės aktų reikalavimų;
       17. nenaudoti Kliento prekinio ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Kliento sutikimo;
       18. Sąskaitas teikti teisės aktų nustatyta tvarka ir priemonėmis;
       19. tinkamai vykdyti kitus įsipareigojimus, numatytus Sutartyje ir galiojančiuose teisės aktuose.
    4. **Paslaugų teikėjas turi teisę**:
       1. gauti Sutartyje nurodytą užmokestį už laiku, tinkamai ir kokybiškai Klientui suteiktas, perduotas Paslaugas;
       2. prašyti, kad Klientas pateiktų su tinkamu Sutarties vykdymu susijusią informaciją ar dokumentus, kurių pateikimas buvo numatytas Paslaugų teikėjo Pasiūlyme, Sutartyje ar kitame Šalių pasirašytame dokumente;
       3. reikalauti, kad Klientas priimtų perduodamas Kliento užsakytas Paslaugas, atitinkančias Sutarties reikalavimus, bei pasirašytų Aktą;
       4. reikalauti, kad Klientas tinkamai ir laiku vykdytų kitus sutartinius įsipareigojimus.
    5. Kiti Kliento ir Paslaugų teikėjo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose ir Sutartyje.
11. **PASLAUGŲ TEIKĖJO TEISĖ PASITELKTI KITUS JURIDINIUS IR FIZINIUS ASMENIS**
    1. Bet kokie fiziniai ar juridiniai asmenys, kuriuos Paslaugų teikėjas pasitelkia tam, kad atitiktų Pirkimo dokumentuose nustatytus reikalavimus ar (ir) pasitelkia Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Paslaugų teikėju, yra laikomi asmenimis, veikiančiais Paslaugų teikėjo vardu. Šių asmenų veiksmai, vykdant Sutartį, Paslaugų teikėjui sukelia tokias pačias pasekmes ir atsakomybę pagal Sutartį, kaip jo paties veiksmai.
    2. Subteikimas ir (ar) Ūkio subjektų/Trečiųjų asmenų (toliau kartu – asmenys) pasitelkimas nesukuria sutartinių santykių tarp Kliento ir asmenų. Paslaugų teikėjas atsako už pasitelktų asmenų veiksmus ar neveikimą. Kliento sutikimas, kad atitikčiai Pirkimo dokumentų reikalavimams ir (ar) sutartiniams įsipareigojimams vykdyti būtų pasitelkiami asmenys ar tiesioginis atsiskaitymas su jais, neatleidžia Paslaugų teikėjo nuo įsipareigojimų pagal Sutartį, neatsižvelgiant ar jis sutartinius įsipareigojimus vykdo pats ar pasitelkdamas asmenis.
    3. Paslaugų teikėjas privalo užtikrinti, kad Sutarties sudarymo momentu ir visą jos galiojimo laikotarpį Pirkimo dokumentuose nurodyti ir (ar) Sutarties vykdymui pasitelkti asmenys turėtų reikiamą kvalifikaciją ir patirtį. Už asmenų atliekamų sutartinių įsipareigojimų kokybę, saugos, tiekimo ir (ar) kitų pagal Sutarties pobūdį nustatytų reikalavimų laikymąsi Klientui ir prieš trečiąsias šalis, įskaitant išorės valstybines organizacijas, atsako Paslaugų teikėjas.
    4. Tuo atveju, jei Ūkio subjektas, kurio pajėgumais buvo pasiremta dėl atitikimo Pirkimo dokumentuose nustatytiems kvalifikacijos reikalavimams, tiesiogiai vykdo Sutartį, jis laikomas ir Ūkio subjektu ir Subteikėju, todėl Paslaugų teikėjas privalo tokį asmenį nurodyti kaip Ūkio subjektą ir kaip Subteikėją (arba nurodyti subteikimui perduodamą dalį, o Subteikėją nurodyti vėliau) kaip to reikalaujama Įstatyme.
    5. Paslaugų teikėjas Sutarčiai vykdyti turi teisę pasitelkti Subteikėjus tik tuo atveju, jei Subteikėjas buvo nurodytas Pasiūlyme ar (ir) Pasiūlyme nurodyta Sutarties dalis, kuri bus perduodama subteikimui. Paslaugų teikėjas privalo nurodyti pasitelkiamus Subteikėjus Pasiūlyme ar (ir) pranešti Klientui apie pasitelkiamus naujus ar keičiamus Subteikėjus iki Sutarties vykdymo pradžios ar (ir) Sutarties vykdymo metu. Subteikėjo keitimas ar (ir) naujo Subteikėjo pasitelkimas galimas tai sutartinių įsipareigojimų daliai, kurią Paslaugų teikėjas nurodė Pasiūlyme.
    6. Subteikėjo keitimas ar naujo Subteikėjo pasitelkimas, jei Subteikėjas pasitelktas tik Sutarties vykdymui, tačiau Paslaugų teikėjas nesirėmė jo pajėgumais (kvalifikacija), kad atitiktų Pirkimo dokumentų reikalavimus, galimas, jei Paslaugų teikėjas raštu iš anksto praneša Klientui apie Subteikėjo (-jų) keitimą ar naujo (-ų) pasitelkimą Pasiūlyme nurodytai sutartinių įsipareigojimų daliai. Jei Klientas per 5 (penkias) darbo dienas raštu nepareiškė prieštaravimo, laikoma, kad Subteikėjas pakeistas ar pasitelktas naujas. Paslaugų teikėjo prašymas laikomas neatskiriama Sutarties dalimi.
    7. Trečio asmens, kurio ištekliais buvo pasiremta dėl atitikties Pirkimo dokumentų reikalavimams, keitimas galimas, jei Paslaugų teikėjas raštu iš anksto praneša Klientui apie nurodyto Trečiojo asmens keitimą ir kartu su prašymu pateikia visus būtinus keitimui dokumentus (techninius pasus, sutartį/susitarimą ir (ar) kt.). Jei Klientas per 5 (penkias) darbo dienas raštu nepareiškė prieštaravimo, laikoma, kad Paslaugų teikėjas turi teisę pakeisti nurodytą Trečiąjį asmenį, kurio ištekliais remiamasi. Tretieji asmenys gali būti keičiami tuo atveju, jei Tretieji asmenys buvo nurodyti Paslaugų teikėjo Pirkimo konkursui teikiamose dokumentuose Pirkimo sąlygose nustatyta tvarka. Paslaugų teikėjo prašymas laikomas neatskiriama Sutarties dalimi.
    8. Ūkio subjekto, kurio pajėgumais buvo remtasi dėl atitikties kvalifikacijos reikalavimams, keitimas galimas tik tuomet, kai Paslaugų teikėjas Klientui pateikia rašytinį prašymą dėl keitimo ir kartu su prašymu teikia keičiamo Ūkio subjekto atitiktį Pirkimo dokumentuose nustatytiems kvalifikacijos reikalavimams pagrindžiančius dokumentus bei gauna raštišką Kliento sutikimą. Ūkio subjekto, kurio kvalifikacija buvo remtasi, keitimas vykdomas rašytiniu Šalių susitarimu; lygiaverčiu dokumentu bus laikoma rašytinis Paslaugų teikėjo prašymas ir rašytinis Kliento patvirtinimas, pasirašytas įgalioto Kliento atstovo. Ūkio subjektai turi būti nurodyti Paslaugų teikėjo Pirkimo konkursui teikiamose dokumentuose Pirkimo sąlygose nustatyta tvarka.
    9. Klientas atsisako leisti keisti ar pasitelkti naują asmenį, jei yra teisės aktuose nustatyti pagrindai, pavyzdžiui: asmuo nebuvo tinkamai nurodytas Paslaugų teikėjo Paraiškoje/Pasiūlyme ar asmuo neatitinka Pirkimo dokumentų reikalavimų ar nustatyta, kad jis galėtų sukelti grėsmę nacionaliniam saugumui ir pan. (sąrašas nėra baigtinis ir priklauso nuo Sutarties ir jai taikomų teisės aktų turinio).
    10. Tuo atveju, kai Paslaugų teikėjo norimas pasitelkti asmuo neatitinka Pirkimo dokumentuose keltų kvalifikacijos reikalavimų, Paslaugų teikėjas įsipareigoja pakeisti reikalavimų neatitinkantį asmenį savo iniciatyva kitu, raštu informuodamas Klientą apie asmens neatitikimą ir jo keitimą ne vėliau kaip per 2 (dvi) darbo dienas nuo fakto apie neatitikimą paaiškėjimo, arba per 5 (penkias) darbo dienas nuo Kliento pranešimo apie asmens neatitikimą reikalavimams gavimo dienos. Keitimui visais atvejais taikoma šio Sutarties BD skyriaus tvarka.
    11. Jei Paslaugų teikėjas pakeičia esamą arba pasitelkia (pasamdo, įdarbina, leidžia atlikti dalį sutartinių įsipareigojimų pagal Sutartį ar kita) naują asmenį ne Sutartyje nustatyta tvarka, arba sutartinius įsipareigojimus pagal Sutartį vykdo asmenys, kurių kvalifikacija neatitinka Pirkimo dokumentuose ar (ir) teisės aktuose nustatytų tokio pobūdžio veiklai keliamų reikalavimų, Paslaugų teikėjas, Klientui pareikalavus, privalo sumokėti Sutarties BD 17.6. punkte nustatyto dydžio baudą už kiekvieną pažeidimo faktą.
    12. Atsiradus poreikiui atsisakyti jungtinės veiklos partnerio (-ių) ar (ir) keisti jungtinės veiklos sutartyje nurodytus partnerį (-ius) kitu (-ais), privalo būti įvykdytos visos žemiau nurodytos sąlygos:
        1. Paslaugų teikėjas Klientui pateikia šiuos dokumentus:
           1. pasiliekančio jungtinės veiklos partnerio prašymą dėl jungtinės veiklos partnerio keitimo;
           2. pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam ir (ar) pasiliekančiam jungtinės veiklos partneriui;
           3. naujojo  ir (ar) pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo ir (ar) pasiliekančio jungtinės veiklos partnerio  kvalifikaciją pagrindžiančius dokumentus (jei taikoma).
        2. Paslaugų teikėjas pateikia Klientui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis ir (ar) pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį.
        3. Jei atsisakoma jungtinės veiklos partnerio (-ių), Paslaugų teikėjas privalo raštu informuoti Klientą bei pateikti dokumentus, įrodančius pasiliekančio (-ių) jungtinės veiklos partnerio (-ių) atitikimą Pirkimo dokumentuose nurodytiems reikalavimams. Kartu su prašymu Klientui teikiama naujos jungtinės veiklos sutarties ar esamos jungtinės veiklos sutarties pakeitimo kopija, kurioje nurodomi pasiliekančių jungtinės veiklos partnerių įsipareigojimai, jei Sutartį toliau vykdys du ar daugiau pasiliekančių jungtinės veiklos partnerių.
    13. Galutinio sprendimo teisė dėl jungtinės veiklos partnerio keitimo priklauso Klientui. Jei Klientas pritaria keitimui, jungtinės veiklos partnerio keitimas įforminamas rašytiniu Šalių susitarimu; lygiaverčiu dokumentu bus laikoma Paslaugų teikėjo rašytinis prašymas ir Kliento rašytinis patvirtinimas, pasirašytas Kliento įgalioto atstovo. Paslaugų teikėjui atsisakius jungtinės veiklos partnerio, jį pakeitus ar pasitelkus naują partnerį bei raštiško Kliento leidimo, Paslaugų teikėjas, Klientui pareikalavus, privalo sumokėti Sutarties BD 17.6. punkte nustatyto dydžio baudą.
    14. Paslaugų teikėjas neturi teisės pasitelkti šios Sutarties vykdymui Kliento darbuotojų, taip pat bet kokiais kitais pagrindais pasitelkti Kliento darbuotojų Sutarties vykdymui, išskyrus jei Klientas savanoriškai skiria Sutarties vykdymui darbuotoją(-jus). Tai gali būti laikoma esminiu Sutarties pažeidimu.
    15. Tuo atveju, kai Pirkimo dokumentuose numatyta tiesioginio Kliento atsiskaitymo su Subteikėjais galimybė, Subteikėjui išreiškus norą pasinaudoti tiesioginio atsiskaitymo galimybe, tarp Kliento, Paslaugų teikėjo bei Subteikėjo, vadovaujantis Įstatymo nuostatomis, sudaroma trišalė sutartis.
12. **INTELEKTINĖS NUOSAVYBĖS TEISĖS**
    1. Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises į sukurtą produktą, išskyrus asmenines neturtines teises į intelektinės veiklos rezultatus, yra Kliento nuosavybė, pereinanti Klientui nuo Paslaugų rezultato perdavimo momento be jokių apribojimų, kurią Klientas gali naudoti, publikuoti, perleisti ar perduoti be atskiro Paslaugų teikėjo sutikimo tretiesiems asmenims (jei Sutarties SD nesusitarta kitaip) neterminuotai be jokių papildomų mokesčių.
    2. Klientas turi teisę savo nuožiūra naudoti Paslaugų teikimo metu sukurtus autorių teisių objektus Kliento bei Ignitis grupės įmonių vykdomos veiklos bei kitais tikslais neterminuotai be jokių papildomų mokesčių.
    3. Klientas be jokių papildomų mokėjimų turi teisę neterminuotai naudotis Sutarties pagrindu sukurtais autorių teisių objektais tiek Lietuvoje, tiek ir užsienyje. Turtinės autorių teisės į Paslaugų teikimo metu sukurtus autorių teisių objektus Klientui perduodamos visam teisės aktuose nustatytam autorių turtinių teisių galiojimo laikotarpiui nuo Akto pasirašymo momento.
    4. Bet kokie su Sutartimi susiję dokumentai, išskyrus pačią Sutartį, yra Kliento nuosavybė ir, Paslaugų teikėjui baigus vykdyti savo įsipareigojimus, Kliento reikalavimu turi būti grąžinti (kartu su visomis jų kopijomis) Klientui, išskyrus dokumentus, kurie yra viešai prieinami ar kurie patvirtina Šalių mokėjimus.
    5. Šios Sutarties tekstas, išskyrus Paslaugų teikėjo vienašališkai sudarytus dokumentus ir duomenis, identifikuojančius Paslaugų teikėją, yra Kliento autorinis kūrinys. Šios Sutarties sudarymo ir vykdymo procedūros yra Kliento geroji praktika. Paslaugų teikėjui suteikiama tik neišimtinė, terminuota teisė naudotis Sutarties tekstu tik šios Sutarties vykdymo tikslais. Bet koks kitoks šios Sutarties teksto ir (arba) patirties įgytos Klientui taikant Sutarties sudarymo ir vykdymo procedūras naudojimas Paslaugų teikėjo veikloje galimas tik gavus tam išankstinį rašytinį Kliento sutikimą.
    6. Paslaugų teikėjas garantuoja nuostolių ir/ar žalos atlyginimą Klientui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), išskyrus atvejus, kai toks pažeidimas (įtariamas pažeidimas) atsiranda dėl Kliento kaltės.
    7. Jeigu Paslaugų teikimo metu autorių teisių objektams sukurti Paslaugų teikėjas naudoja kitų autorių kūrinius/Paslaugų teikimo metu numatytiems autorių teisių objektams sukurti Paslaugų teikėjo pasitelkiami kiti asmenys, Paslaugų teikėjas yra visiškai atsakingas tiek Klientui, tiek ir asmenims už jų kūrinių bei kitos medžiagos, skirtos Paslaugų teikimo metu numatytiems autorių teisių objektams gaminti (sukurti), naudojimo bei perdavimo Klientui teisėtumą. Paslaugų teikėjas prisiima atsakomybę už pretenzijas ar ieškinius, kylančius iš santykių su autoriais bei kitomis trečiosiomis šalimis dėl autorių teisių pažeidimo, susijusio su Paslaugų teikimo metu Klientui perduodamais autorių teisių objektais ir įsipareigoja atlyginti Klientui jo dėl to turėtus nuostolius.
    8. Paslaugų teikėjas nedelsdamas praneša Klientui apie tai, kad jam yra pateiktas ieškinys ar bet koks kitas reikalavimas dėl bet kokios su Sutartimi susijusios intelektinės nuosavybės teisės pažeidimo ar įtariamo pažeidimo.
    9. Paslaugų teikėjas be išankstinio rašytinio Kliento sutikimo neturi teisės pagal Sutartį sukurtų autorių teisių objektų (įskaitant jų darbinius variantus) parduoti, bet kokiu kitu būdu perleisti, atskleisti tretiesiems asmenims, bet kokiu būdu platinti/demonstruoti šiuos objektus (jų sudedamąsias dalis) ir/ar bet kokiu kitu būdu naudotis teisės aktuose nustatytomis autoriaus turtinėmis teisėmis į sutarties pagrindu sukurtus autorių teisių objektus (įskaitant jų darbinius variantus).
13. **ŠALIŲ ATSAKOMYBĖ**
    1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka. Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.
    2. Jei Paslaugų teikėjas nevykdo ar netinkamai vykdo savo įsipareigojimus pagal Sutartį, jis pažeidžia Sutartį. Paslaugų teikėjui pažeidus Sutartį, Klientas turi teisę naudotis bet kokiais teisėtais savo teisių gynimo būdais, numatytais Lietuvos Respublikos civiliniame kodekse ir Sutartyje.
    3. Šalys patvirtina, kad supranta, jog sudaroma viešojo pirkimo sutartis, dėl ko viešas interesas preziumuojamas. Todėl Sutartyje nustatytos netesybos yra laikomos teisingomis bei protingo dydžio. Paslaugų teikėjas supranta, kad jis sąžiningai laimėjo viešojo pirkimo konkursą, kad Sutartimi užtikrinamas viešasis interesas, todėl jis privalo laikytis sutartinių įsipareigojimų, nekeisti Sutarties sąlygų savo veiksmais ir sumokėti netesybas, jei nesilaikys Pirkimo dokumentuose, įskaitant Sutartį, nustatyto(-ų) jam įsipareigojimo(-ų).
    4. Jei Šalis reikalauja netesybų ir nuostolių atlyginimo, tai nuostolių (žalos) dydis turi būti pagrįstas dokumentais ir (ar) faktais, kitais objektyviais argumentais, kurios įmanoma patikrinti.
    5. Sutarties pagrindu Šalies privalomos mokėti netesybos (jei jos nėra įskaitomos) ir (ar) priskaičiuoti nuostoliai turi būti sumokėti kitai Šaliai per 10 (dešimt) kalendorinių dienų nuo joms apmokėti išrašytos sąskaitos – faktūros ar kito dokumento, kuriame pateikiamas reikalavimas sumokėti netesybas ir (ar) nuostolius, gavimo dienos. Esant nesutarimui dėl nuostolių dydžio, Šalys ginčą sprendžia derybų būdu. Nepavykus susitarti, ginčas sprendžiamas Lietuvos Respublikos teisme Sutartyje nustatyta tvarka.
    6. Klientas, nesant apmokėjimo sulaikymo pagrindų, nesumokėjęs Paslaugų teikėjui už tinkamai suteiktas Paslaugas per Sutarties SD nurodytą terminą, Paslaugų teikėjui pareikalavus, moka 0,05 procento nuo laiku nesumokėtos sumos dydžio delspinigius už kiekvieną uždelstą dieną. Sulaikymo pagrindu laikomas netinkamas sutartinių įsipareigojimų (bent vieno iš Sutarties) vykdymas.
    7. Šaliai pareiškus reikalavimą atlyginti patirtus nuostolius, netesybos įskaitomos į nuostolių atlyginimą. Netesybos taikomos nuo Sutartyje nurodytų sumų be PVM.
14. **NENUGALIMOS JĖGOS (FORCE MAJEURE) APLINKYBES**
    1. Šalis atleidžiama nuo atsakomybės už Sutarties nevykdymą, jei ji nevykdoma dėl nenugalimos jėgos (*force majeure*), t. y. aplinkybių, kurių ta Šalis negalėjo kontroliuoti bei protingai numatyti Sutarties sudarymo metu ir negalėjo užkirsti kelio šių aplinkybių ar jų pasekmių atsiradimui. Nenugalima jėga (*force majeure*) nelaikoma tai, kad Šalis neturi reikiamų finansinių išteklių arba Šalies kontrahentai pažeidžia savo prievoles. Apie nenugalimos jėgos (*force majeure*) aplinkybių atsiradimą Sutarties Šalys nedelsiant privalo informuoti viena kitą. Šalis, nepranešusi kitai Šaliai apie nenugalimos jėgos (*force majeure*) aplinkybes, negali jomis remtis kaip atleidimo nuo atsakomybės už Sutarties nevykdymą pagrindu.
    2. Esant nenugalimos jėgos (*force majeure*) aplinkybėms Šalys atleidžiamos nuo savo sutartinių įsipareigojimų vykdymo visam minėtų aplinkybių buvimo laikotarpiui, bet ne ilgiau, kaip 2 (dviem) mėnesiams.
    3. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai, nesikreipdama į teismą, nutraukti šią Sutartį, apie tai įspėjusi raštu kitą Šalį prieš 5 (penkias) kalendorines dienas.
    4. Nutraukus Sutartį, Šalys privalo ne vėliau kaip per 10 (dešimt) kalendorinių dienų nuo Sutarties nutraukimo dienos atsiskaityti viena su kita ir įvykdyti kitus iki nutraukimo momento kilusius įsipareigojimus.

# **SUTARTIES ĮVYKDYMO UŽTIKRINIMAS**

* 1. Šio skyriaus nuostatos taikomos tuomet, jei Sutarties SD numatyta, kad tinkamam Sutarties įvykdymui užtikrinti Paslaugų teikėjas turi pateikti Sutarties įvykdymo užtikrinimą (toliau – Sutarties garantas).
  2. Paslaugų teikėjas ne vėliau kaip per 10 (dešimt) darbo dienų nuo šios Sutarties pasirašymo dienos turi pateikti Klientui Sutarties SD nurodyto dydžio Sutarties garantą bei visus jį lydinčius dokumentus (originalus), galiojantį ne trumpiau negu galioja ši Sutartis, jei Sutarties SD nenurodyta kitaip. Sutarties garanto dydis (išreikštas Sutarties SD nurodyta suma) turi būti vienodas visą Sutarties garanto galiojimo laikotarpį, jei pagal Sutartį atsiimta tam tikra ar visa Sutarties garanto suma, tai Paslaugų teikėjas privalo pateikti Klientui naują garantą ar papildyti esamą per 10 (dešimt) darbo dienų. Tuo atveju, jei Sutarties galiojimo laikotarpiu gali pasibaigti Sutarties garanto galiojimo terminas, Paslaugų teikėjas privalo Klientui ne vėliau kaip likus 5 (penkioms) darbo dienoms iki garanto galiojimo pabaigos pateikti naują Sutarties garantą arba pratęsti esamą ne trumpesniam kaip 6 (šešių) mėnesių laikotarpiui. Visais atvejais Sutarties garantas turi būti lygus Sutarties SD nurodytai garanto sumai ir galioti nepertraukiamai visą Sutarties galiojimo laikotarpį.
  3. Paslaugų teikėjas žino, kad Sutarties garantas užtikrina Paslaugų teikėjo tinkamų įsipareigojimų įvykdymą ir šiame Pirkime yra privalomas, todėl supranta ir prisiima pasekmes dėl netinkamo Sutarties BD 16 skyriaus vykdymo: jei Paslaugų teikėjas Sutarties BD 16.2. punkte nurodyta tvarka ir terminu nepateikia/nepratęsia Sutarties garanto ar neatnaujina jo dėl Kliento pasinaudojimo Sutarties garantu, tai gali būti laikoma esminiu Sutarties pažeidimu ir (arba) esminių Sutarties sąlygų vykdymu su dideliais arba nuolatiniais trūkumais. Jei Sutarties galiojimo metu vėluojama pateikti/pratęsti /atnaujinti Sutarties garantą ilgiau nei 10 (dešimt) darbo dienų nuo Sutarties BD 16.2. punkte nurodyto termino, Paslaugų teikėjas įsipareigoja pagal pirmą Kliento pareikalavimą sumokėti Klientui Sutarties BD 17.6. punkte nustatyto dydžio baudą. Baudos sumokėjimas neatleidžia Paslaugų teikėjo nuo šio skyriaus prievolių tinkamo vykdymo. Pasikartojus pažeidimui, Sutartis nutraukiama dėl esminio Sutarties pažeidimo ir (arba) esminių Sutarties sąlygų vykdymu su dideliais arba nuolatiniais trūkumais iš Paslaugų teikėjo pusės.
  4. Sutarties garantas turi būti pateiktas Šalių tarpusavio atsiskaitymams naudojama valiuta.
  5. Sutartis, jei kitaip nenumatyta Sutarties SD, turi būti užtikrinama pagal nustatytą tvarką ir patvirtintas taisykles banko išduota besąlygine neatšaukiama garantija arba draudimo bendrovės besąlyginiu ir neatšaukiamu laidavimo draudimo raštu pagal nustatytą tvarką ir patvirtintas taisykles.
  6. Jeigu Sutarties įvykdymo užtikrinimui pateikiama banko garantija, Sutartis turi būti užtikrinama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje registruoto banko, arba kito tarptautinio banko, turinčio ne žemesnį nei A- (A minus) pagal „Fitch Ratings“ agentūrą (arba „Standard&Poor’s“ arba „Moody’s“ reitingo agentūrų atitikmenį) ilgalaikio skolinimosi reitingą, pagal nustatytą tvarką ir patvirtintas taisykles išduota besąlygine neatšaukiama garantija. Reitingą turi atitikti bankas, kuris išdavė garantiją, arba bendrovių grupė, kuriai jis priklauso.
  7. Jeigu Sutarties įvykdymo užtikrinimui yra pateikiamas draudimo bendrovės raštas, toks raštas turi būti išduotas draudimo bendrovės, kuriai suteiktas tarptautinės reitingų agentūros patvirtintas investicinio lygio reitingas yra ne mažesnis už vieną iš išvardytų: BBB pagal agentūros „Standard&Poor’s“; BBB pagal agentūros „Fitch IBCA“; Baa2 pagal agentūros „Moody’s“; B++ agentūros „A.M. Best“. Jeigu draudimo įmonė nėra reitinguota, tai ji bus laikoma priimtina tuo atveju, kai aukščiau minėti reitingai yra suteikti draudimo įmonės pagrindiniam akcininkui, kuriam priklauso ne mažiau kaip 50 proc. draudimo įmonės akcijų.
  8. Sutarties garante turi būti nurodyta, kad Sutarties garanto davėjas besąlygiškai ir neatšaukiamai įsipareigoja sumokėti Klientui ne didesnę nei Sutarties garante nurodytą sumą per 7 (septynias) darbo dienas nuo pirmo raštiško Kliento pranešimo Sutarties garanto davėjui apie Paslaugų teikėjo Sutartyje nustatytų prievolių pažeidimą, dalinį ar visišką jų nevykdymą ar netinkamą vykdymą. Sutarties garanto davėjas neturi teisės reikalauti, kad Klientas pagrįstų savo reikalavimą. Klientas pranešime Sutarties garanto davėjui nurodys, kad Sutarties garanto suma jam priklauso dėl to, kad Paslaugų teikėjas dalinai ar visiškai neįvykdė Sutarties sąlygų ar kitaip pažeidė Sutartį. Klientas neįsipareigoja įrodyti realiai patirtų nuostolių ir Paslaugų teikėjas pasirašydamas Sutartį ir pateikdamas Sutarties garantą patvirtina, kad Sutarties garanto suma laikytina minimaliais neįrodinėjamais Kliento nuostoliais.
  9. Paslaugų teikėjui per Sutarties BD 16.2. punkte nurodytą terminą nepateikus Sutarties garanto/nepratęsus/neatnaujinus Sutarties garanto, Klientas turi teisę reikalauti baudos arba vienašališkai nutraukti šią Sutartį dėl esminio Sutarties pažeidimo. Jei pagal Sutarties SD nuostatas Sutartis įsigalioja nuo to momento, kai Paslaugų teikėjas pateikia Klientui Sutarties garantą, ši Sutarties nuostata dėl Sutarties nutraukimo netaikoma ir laikoma, kad Paslaugų teikėjas atsisakė sudaryti Sutartį, atitinkamai Klientui atsiranda teisė pasinaudoti Pasiūlymo galiojimo užtikrinimu.
  10. Klientas grąžina Paslaugų teikėjui Sutarties garantą (jei buvo pateiktas popierinis originalas) ne vėliau kaip per 10 (dešimt) kalendorinių dienų nuo Paslaugų teikėjo šia Sutartimi prisiimtų įsipareigojimų įvykdymo dienos ir Paslaugų teikėjo prašymo gavimo.

1. **SUTARTIES NUTRAUKIMAS IR KEITIMAS**
   1. Sutartis gali būti nutraukta raštišku abiejų Šalių sutarimu.
   2. Klientas turi teisę nutraukti Sutartį, raštu įspėjęs Paslaugų teikėją prieš 60 (šešiasdešimt) kalendorinių dienų (Lietuvos Respublikos civilinio kodekso 6.721 str.) iki nutraukimo momento.
   3. Paslaugų teikėjas turi teisę nutraukti Sutartį, įspėjęs Klientą prieš 6 (šešis) mėnesius iki nutraukimo momento.
   4. Nutraukiant Sutartį Sutarties BD 17.2. ir (ar) 17.3.punktuose nustatyta tvarka, sankcijos ir reikalavimas atlyginti nuostolius dėl Sutarties nutraukimo Sutartį nutraukiančiai Šaliai netaikomi, tačiau tai nepanaikina Šalių prievolės atsiskaityti už tinkamai suteiktas Paslaugas, sumokėti priskaičiuoti netesybas ir nuostolius, kilusius iki nutraukimo momento.
   5. Klientas turi teisę vienašališkai, nesikreipdamas į teismą, prieš 10 (dešimt) kalendorinių dienų raštu apie tai įspėjęs Paslaugų teikėją, nutraukti Sutartį, jeigu Paslaugų teikėjas iš esmės pažeidė Sutartį ir per įspėjimo laikotarpį nepanaikino trūkumų bei neįsipareigojo savanoriškai atlyginti Kliento patirtų nuostolių, įskaitant netesybas. Paslaugų teikėjo padarytas Sutarties pažeidimas laikomas esminiu ir (arba) esminių Sutarties sąlygų vykdymu su dideliais arba nuolatiniais trūkumais, jeigu:
      1. Sutarties vykdymo metu paaiškėja Paslaugų trūkumai ir Paslaugų teikėjas vėluoja panaikinti trūkumus ilgiau kaip 60 (šešiasdešimt) kalendorinių dienų nuo Sutarties SD numatyto trūkumų šalinimo termino pabaigos, jei terminas nesustabdytas (raštu) ar Paslaugų teikėjas nėra atleistas nuo netesybų;
      2. jei trūkumai pasireiškia/paaiškėja daugiau nei 3 (tris) kartus teikiant tą pačią Paslaugą arba trūkumai pasireiškia/paaiškėja daugiau nei 12 (dvylika) kartų teikiant skirtingas Prekes ar (ir) Paslaugas 12 (dvylikos) mėnesių laikotarpiu (nuolatiniai trūkumai);
      3. jei Paslaugų trūkumai pasireiškia daugiau nei 3 (tris) kartus per vieną mėnesį;
      4. jei Paslaugų teikėjas daugiau nei du kartus Sutarties galiojimo metu atsisako vykdyti Užsakymus ar vykdyti Sutartį;
      5. Paslaugų teikėjas nesilaiko Sutarties SD numatytų Sutarties vykdymo terminų (bent vieno termino) ir vėlavimas nuo numatyto termino pabaigos yra daugiau nei 60 (šešiasdešimt) kalendorinių dienų, jei terminas nesustabdytas (raštu) ar Paslaugų teikėjas nėra atleistas nuo netesybų;
      6. Paslaugų teikėjo kvalifikacija (bent vienas neatitikimas Paslaugų teikėjo ar jo specialisto) tapo nebeatitinkančia šios Sutarties reikalavimų ir šie neatitikimai nebuvo ištaisyti per 30 (trisdešimties) kalendorinių dienų nuo pareikalavimo/raginimo pateikimo Paslaugų teikėjui dienos;
      7. Paslaugų teikėjas pažeidžia Sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;
      8. Klientas turi teisę nutraukti Sutartį dėl esminio Sutarties pažeidimo iš Paslaugų teikėjo pusės, jei Paslaugų teikėjas, įskaitant bet kurį su Paslaugų teikėju susijusį asmenį, duoda arba pasiūlo (tiesiogiai arba netiesiogiai) bet kuriam Kliento ar Ignitis grupės įmonių darbuotojui bet kokią naudą daikto, piniginio atlygio, komisinių, paslaugų arba kitos materialios ar nematerialios naudos forma, kaip paskatą arba apdovanojimą už bet kurio su šio Pirkimo ar Sutartimi susijusio veiksmo atlikimą arba susilaikymą jį atlikti, arba už palankumo arba nepalankumo parodymą arba susilaikymą juos parodyti (kyšį) bet kuriam su šia Sutartimi susijusiam asmeniui. Klientui nutraukus Sutartį šiuo pagrindu, Paslaugų teikėjas privalo atlyginti Klientui visas patirtas išlaidas, susijusias su Sutarties vykdymo užbaigimu, bei kompensuoti visus dėl Sutartis nutraukimo patirtus nuostolius;
      9. yra kitos aplinkybės, numatytos Įstatyme, Sutartyje ir (ar) Lietuvos Respublikos civiliniame kodekse.
   6. Jei Sutartis nutraukiama dėl Sutarties BD 17.5. punkte nurodytos (-ų) aplinkybės (-ių), t. y. Paslaugų teikėjui iš esmės pažeidus Sutartį ar Paslaugų teikėjui nepagrįstai nutraukus Sutarties vykdymą ne Sutartyje nustatyta tvarka, Paslaugų teikėjas įsipareigoja sumokėti Klientui 5 (penkių) procentų nuo nesumokėtos bendros Sutarties kainos, neįskaitant PVM, dydžio baudą ir atlyginti tiesioginius nuostolius.
   7. Klientas turi teisę vienašališkai, nesikreipdamas į teismą, prieš 10 (dešimt) kalendorinių dienų raštu apie tai įspėjęs Paslaugų teikėją raštu, nutraukti Sutartį, jeigu Paslaugų teikėjui yra inicijuota ar iškeliama bankroto ar restruktūrizavimo byla, arba bankroto procesas vykdomas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, Klientui tampa žinoma apie kitokį priverstinį Paslaugų teikėjo kreditorių teisių įgyvendinimą, galintį turėti esminės įtakos Paslaugų teikėjo galimybėms toliau vykdyti Sutartį ir (ar) yra kiti Europos Parlamento ir Tarybos direktyvose nurodyti pagrindai, įskaitant Europos Sąjungos teisės aktuose apibrėžtus nusikaltimus.
   8. Nutraukus Sutartį (ar jai pasibaigus) bet kuriuo pagrindu, Šalys įsipareigoja:
      1. imtis visų priemonių, siekiant sumažinti dėl Sutarties nutraukimo jų patiriamus nuostolius;
      2. per 10 (dešimt) kalendorinių dienų nuo pranešimo apie Sutarties nutraukimą gavimo dienos pateikti kitai Šaliai visus dokumentus, būtinus atsiskaitymui pagal Sutartį (už faktiškai kokybiškai suteiktas Paslaugas ir (ar) priskaičiuotas netesybas ir nuostolius iki nutraukimo dienos);
      3. Pasirašyti Aktą dėl perduodamų Paslaugų. Atsiskaityti Sutartyje nustatytais terminais už iki Sutarties nutraukimo kokybiškai, tinkamai pagal Sutarties sąlygas suteiktas Paslaugas, pasirašius Aktą. Sutarties nutraukimas neatleidžia Paslaugų teikėjo nuo pareigos grąžinti už Sutarties vykdymą gautos sumos, viršijančios faktiškai suteiktų ir perduotų Paslaugų kainą (vertinama pagal Sutartyje nustatytus įkainius arba kainą, padalintą iš kiekio, o jei įkainių ir kainos nėra – pagal konkurencingas rinkos kainas) ir (ar) nuo jam pritaikytų sankcijų ar priskaičiuotų nuostolių dėl netinkamo sutartinių įsipareigojimų vykdymo sumokėjimo Klientui per Sutartyje nustatytą terminą. Už vėlavimą grąžinti lėšas/sumokėti Klientui per 10 (dešimt) dienų nuo pareikalavimo, Paslaugų teikėjui taikomi delspinigiai, numatyti Klientui už vėlavimą laiku atsiskaityti su Paslaugų teikėju.
   9. Klientas turi teisę sustabdyti Sutarties vykdymą tokiam laikui ir tokiu būdu, kaip jis mano esant tai reikalinga, raštu pranešdamas apie tai Paslaugų teikėjui, jei toks poreikis paaiškėjo Sutarties vykdymo metu dėl Kliento informacinių technologijų netinkamo veikimo, Kliento pateiktų papildomų nurodymų Paslaugų teikėjui, kurie nebuvo numatyti Pirkimo dokumentuose ar Kliento darbo procesų netinkamo veikimo, negalimumo patekti į pastatą ar prie reikalingos darbo vietos dėl nuo Kliento ar su juo susijusių asmenų priklausančių aplinkybių. Kliento rašte nurodytam sustabdymo laikotarpiui stabdomas ir Šalių sutartinių įsipareigojimų terminų skaičiavimas. Paslaugų teikėjui Paslaugų teikimo sustabdymo laikotarpis neapmokamas, taip pat sustabdymo laikotarpiui stabdomi periodiniai mokėjimai, išskyrus jei rašytiniame Kliento pranešime nenurodyta kitaip. Jei sustabdymo laikotarpis trunka ilgiau kaip 30 (trisdešimt) kalendorinių dienų ne dėl Paslaugų teikėjo kaltės, Paslaugų teikėjas turi teisę reikalauti leidimo atnaujinti Sutarties vykdymą. Vykdymo sustabdymo laikotarpis įskaitomas į bendrą Sutarties galiojimo terminą.
   10. Sutarties sąlygos Sutarties galiojimo laikotarpiu negali būti keičiamos, išskyrus tokias sąlygas, kurių keitimas aiškiai su peržiūros procedūra numatytas Sutartyje ir (ar) galimas vadovaujantis Įstatymo nuostatomis.
   11. Sutarties sąlygų keitimu nėra laikomi techninio pobūdžio pakeitimai  (pavyzdžiui: Šalių klaidos, pavadinimai, sąskaitų numeriai, kiti rekvizitai ir pan.). Apie techninio pobūdžio pakeitimus Šalis iš anksto praneša raštu, atskiras kitos Šalies sutikimas neteikiamas. Siekiant išvengti bet kokių abejonių, Šalys susitaria, kad Šalims įvykdžius šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalies kitai Šaliai pateiktas pranešimas dėl techninio pobūdžio Sutarties pakeitimų pridedamas prie Sutarties ir laikomas neatskiriama jos dalimi.
   12. Sutarties sąlygų keitimą gali inicijuoti kiekviena Šalis, jei yra Sutarties ir (ar) teisės aktuose nustatyti keitimo pagrindai, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) kalendorinių dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Klientui.
   13. Sudarydamos šią Sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – Reglamentas). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.
   14. Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.
   15. Atsižvelgiant į tai, jog Ignitis grupės įmonėms priklauso strateginę reikšmę nacionaliniam saugumui turinčios įmonės bei valdomi įrenginiai, o energetikos sektorius priskiriamas prie nacionaliniam saugumui užtikrinti strategiškai svarbių ūkio sektorių, Klientas pasilieka teisę Sutarties vykdymo metu patikrinti Paslaugų teikėjo ir (arba) jo pasitelktų ūkio subjektų (subteikėjų) atitiktį Lietuvos Respublikos teisės aktams, reglamentuojantiems privalomus nacionalinio saugumo ir kitų strateginių interesų užtikrinimo kriterijus / principus. Tuo atveju, jei Sutarties galiojimo metu paaiškėja, jog Paslaugų teikėjas neatitinka šių kriterijų/ nuostatų / principų ir nustatytų neatitikimų neištaiso per Kliento nurodytą terminą, Klientas įgyja teisę vienašališkai nutraukti Sutartį, neatlygindamas jokių nuostolių.

# **Konfidenciali informacija**

* 1. Šalys susitaria laikyti šią Sutartį, išskyrus jos sudarymo faktą ir teisės aktų pagrindu privalomą viešinti informaciją, ir visą jos pagrindu viena kitai perduodamą ar kitokiu būdu Sutarties vykdymo metu sužinotą/užfiksuotą/nufilmuotą ir pan. informaciją paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos jokiai trečiajai šaliai be išankstinio raštiško kitos Šalies sutikimo, o taip pat nenaudoti konfidencialios informacijos asmeniniams ar trečiųjų šalių poreikiams, išskyrus atvejus, kai tokia informacija privalo būti atskleista Įstatymo ar kitų teisės aktų nustatyta tvarka ar turi būti atskleista teisės, finansų ar kitos srities specialistui/patarėjui, ar paskolos davėjui.
  2. Visa Kliento Paslaugų teikėjui suteikta bei Sutarties vykdymo metu sukurta/sužinota informacija yra laikoma konfidencialia, išskyrus viešai prieinamą informaciją ir Pirkimo dokumentus, visais kitais atvejais Klientas turi patvirtinti raštu, kad tam tikra pateikta informacija nėra konfidenciali.
  3. Šalis, pažeidusi Sutartyje numatytą konfidencialumo pareigą, įsipareigoja pagal argumentuotą kitos Šalies reikalavimą sumokėti 3000,00 eurų (trijų tūkstančių eurų 00 euro ct) be pridėtinės vertės mokesčio baudą ir atlyginti visus kitos Šalies patirtus nuostolius, kiek jų nepadengia numatyta bauda.
  4. Visą informaciją, gautą Sutarties vykdymo metu, Klientas gali naudoti savo ir/ar bet kurios Ignitis grupės įmonėms priklausančios įmonės ir/ar Kliento tiesiogiai ar netiesiogiai kontroliuojamos bendrovės ir/ar Kliento tiesiogiai ar netiesiogiai kontroliuojančios bendrovės vykdomos veiklos tikslais, ir tai nebus laikoma Sutarties (konfidencialumo) pažeidimu.
  5. Paslaugų teikėjas privalo pasirašyti atskirą konfidencialumo susitarimą, kuriame gali būti nustatytos kitos konfidencialią informaciją, reglamentuojančios nuostatos, jei tai numatyta Pirkimo dokumentuose ar to reikalauja Klientas.

# **BAIGIAMOSIOS NUOSTATOS**

* 1. Šalys sutinka, kad teisės aktų nustatyta tvarka reorganizavus Kliento įmonę ar pasikeitus Kliento teisiniam statusui ar jei dėl Kliento funkcijų ar jų dalies perdavimo šios Sutarties pagrindu Klientui kylantys įsipareigojimai perduodami trečiajai šaliai ar Kliento asocijuotiems asmenims, be raštiško Paslaugų teikėjo sutikimo Kliento teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Kliento prisiimtas teises ir pareigas. Esant Paslaugų teikėjo pareikalavimui, Klientas pateikia Paslaugų teikėjui dokumentus, patvirtinančius Kliento teises ir pareigas perimančios trečiosios šalies finansinius pajėgumus ir kitus būtinus dokumentus. Šalys sutinka, kad apie šiame punkte nustatytą teisių ir pareigų perėmimą Klientas arba jo teisių ir pareigų perėmėjas Paslaugų teikėją informuoja teisės aktų nustatyta tvarka ir Šalys atskiro Sutarties pakeitimo nesudaro, o rašytinis pranešimas dėl Šalies keitimo laikomas neatskiriama Sutarties dalimi, kuris įsigalioja nuo pranešime nurodytos datos.
  2. Paslaugų teikėjo šalies keitimas galimas dėl teisės aktų nustatyta tvarka pradėtos Paslaugų teikėjo reorganizavimo, įskaitant jungimą ir skaidymą, atskyrimo ar bankroto procedūros ar pasikeitus Paslaugų teikėjo statusui ar jei Paslaugų teikėjo funkcijas ar jų dalį sandorio pagrindu perima trečioji šalis. Paslaugų teikėjas privalo ne vėliau kaip prieš 30 (trisdešimt) darbo dienų iki Paslaugų teikėjo teisių ir pareigų perėmimo momento apie tai raštu informuoti Klientą ir kartu su minėtu raštu pateikti Paslaugų teikėjo teisių ir pareigų perėmėjo pašalinimo pagrindų nebuvimą ir kvalifikaciją patvirtinančius dokumentus. Paslaugų teikėjo teisių ir pareigų perėmėjas privalo turėti ne mažesnę kvalifikaciją nei Paslaugų teikėjas, su kuriuo buvo sudaryta Sutartis, kvalifikaciją, vertinant pagal kriterijus, kurie buvo nustatyti Pirkimo dokumentuose. Klientas, gavęs Paslaugų teikėjo raštą kartu su visais Paslaugų teikėjo teisių ir pareigų perėmėjo pašalinimo pagrindų nebuvimą ir kvalifikaciją patvirtinančiais dokumentais, ne vėliau kaip per 10 (dešimt) darbo dienų įvertina pateiktų dokumentų turinį ir raštu pritaria arba atsisako pritarti Sutarties Šalies pasikeitimui. Klientui pritarus, pasirašomas Sutarties pakeitimas. Šalys pareiškia ir patvirtina, kad toks Paslaugų teikėjo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Paslaugų teikėjas neįgyja teisės perduoti savo teisių ar pareigų pagal šią Sutartį trečiajai šaliai be išankstinio raštiško Kliento sutikimo. Šios sąlygos nesilaikymas laikomas esminiu Sutarties pažeidimu.
  3. Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, siunčiami elektroniniu paštu ar per kurjerį, registruotu paštu ar kitomis priemonėmis Sutarties SD nurodytais adresais.
  4. Šalys bendravimui paskiria kontaktinius asmenis, kurių duomenys nurodomi Sutartyje.
  5. Kiekviena Šalis privalo per 2 (dvi) darbo dienas pranešti kitai Šaliai apie Sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
  6. Visi Šalių susitarimai laikomi galiojančiais, jei jie sudaryti raštu ir pasirašyti abiejų Šalių įgaliotų atstovų. Visi Sutarties priedai nurodyti Sutarties SD.
  7. Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.

1. **KITOS SĄLYGOS**
   1. Šalys sutaria, jog Paslaugų teikimo metu Paslaugų teikėjas Klientui teikia visus dokumentus bei kitą medžiagą Pirkimo dokumentuose nurodyta kalba ir tvarka. Jei Pirkimo dokumentuose nėra nurodyta teikiamų dokumentų ir informacijos kalba, tai visa dokumentacija ir kita informacija teikiami tik lietuvių kalba, jei Sutarties SD nenumatyta kitaip. Jei Pirkimo dokumentuose numatyta, kad visi dokumentai pateikiami lietuvių kalba, tačiau Paslaugų teikėjas, atitinkamai pateikęs galutinius dokumentus bei kitą medžiagą kita kalba nei lietuvių, tokiu atveju Paslaugų teikėjas prie šių dokumentų privalo pridėti vertėjo parašu ir vertimų biuro antspaudu patvirtintą dokumento vertimą į lietuvių kalbą.
   2. Klientas Sutarties SD ir (ar) Pirkimo dokumentuose taip pat turi teisę nurodyti kokia kita Klientui priimtina kalba Paslaugų teikėjas gali pateikti Pirkimui, įskaitant Sutarties vykdymą, teikiamus dokumentus (dalies dokumentų ar atskirus/papildomai teikiamus dokumentus).
   3. Tuo atveju, jeigu Paslaugų teikėjas nesilaikys Sutarties BD 20.1. ir (ar) 20.2. punktuose nurodytų reikalavimų (dokumentus pateiks ne lietuvių kalba ir prie šių dokumentų nebus pridėtas vertėjo parašu ir vertimų biuro antspaudu patvirtintas dokumentas į lietuvių kalbą), Klientas turės teisę be atskiro pranešimo išsiverti minėtus dokumentus savo sąskaita ir tokiu atveju mokėtiną už suteiktas Paslaugas sumą sumažins turėtų faktinių išlaidų, susijusių su vertimo paslaugomis, suma.
   4. Paslaugų teikėjas turi teisę sudaryti su teisės aktų reikalavimus atitinkančiu juridiniu asmeniu (toliau – finansuotojas) faktoringo sutartį tik gavęs rašytinį Kliento sutikimą, prieš 30 (trisdešimt) kalendorinių dienų pateikęs Klientui rašytinį prašymą ir dokumentus, pagrindžiančius, kad ketinamos sudaryti faktoringo sutarties pagrindu nepasikeis Šalių teisių ir pareigų pusiausvyra Paslaugų teikėjo/finansuotojo naudai, nebus keičiamos Sutarties sąlygos (išskyrus redakcinio pobūdžio pakeitimus dėl faktoringo sutarties ir kitos sąskaitos nurodymo), Klientui neatsiras papildomų išlaidų ar įsipareigojimų. Prašymas laikomas patenkintu tik Paslaugų teikėjui gavus rašytinį Kliento sutikimą.
   5. Paslaugų teikėjas turi raštu garantuoti, kad Klientui neatsiras jokios Sutartyje nenumatytos prievolės, kad nepasikeis Sutarties sąlygos, įskaitant įkainius/kainas, kad Klientui neatsiras jokių papildomų kaštų dėl faktoringo sutarties ir kad Paslaugų teikėjas vienašališkai materialiai atsakingas už bet kokius ginčus, kilusius dėl faktoringo sutarties ar susijusius su ja. Taip pat Paslaugų teikėjas supranta ir patvirtina, kad faktoringo sutartis jokiu pagrindu nepakeičia Paslaugų teikėjo ir Kliento įsipareigojimų pagal Sutartį.
   6. Vadovaujantis Lietuvos Respublikos civilinio kodekso 6.907 str., piniginio reikalavimo perleidimas finansuotojui galioja ir tais atvejais, kai Sutartis tą daryti draudžia ar riboja, tačiau tai neatleidžia Paslaugų teikėjo nuo prievolių ir atsakomybės Klientui už Sutarties sąlygos, draudžiančios ar ribojančios reikalavimo perleidimą, pažeidimą. Todėl jei Paslaugų teikėjas be rašytinio Kliento sutikimo sudaro faktoringo sutartį, Paslaugų teikėjas moka Klientui Sutarties BD 17.6. punkte nustatyto dydžio baudą ir Klientas įgyja teisę vienašališkai nutraukti Sutartį.
   7. Klientas turi teisę atsisakyti leisti Paslaugų teikėjui sudaryti faktoringo sutartį, atsižvelgiant į Pirkimo strateginę reikšmę, konfidencialios informacijos slaptumą, dėl kitų objektyvių priežasčių. Kliento sutikimas dėl faktoringo sutarties pagal šią Sutartį nereiškia Kliento sutikimo dėl kitų su Paslaugų teikėju sudarytų ar ateityje sudaromų viešojo pirkimo sutarčių ir faktoringo pagal jas sudarymo.
   8. Paslaugų teikėjas privalo informuoti finansuotoją raštu prieš faktoringo sutarties sudarymą, kad Klientas neįsipareigoja išpirkti visų Sutartyje nurodytų Paslaugų ar bet kokios dalies, išskyrus jei Sutarčiai taikoma fiksuotos kainos kainodara (nurodoma Sutarties SD).
   9. Klientui patvirtinus leidimą Paslaugų teikėjui sudaryti faktoringo sutartį, Šalys pasirašo rašytinį susitarimą.

**\_\_\_\_\_\_\_\_\_\_\_\_\_\_\_\_\_\_\_\_\_**